title: Falkland Islands Defence Force

text: Falklandinsaarten hallinto vastaa täysin saarilla asuvista henkilöistä koostuvien joukkojen 400 000 punnan rahoituksesta. Ne on järjestetty vastaamaan kevyesti aseistettua jalkaväkikomppaniaa, jonka koulutus ja käytön suunnittelu vastaa Britteinsaarten muiden joukkojen koulutusta ja hallinnon tarpeita. Merijalkaväen sotilasmestari toimii joukkojen koulutuksen ohjaajana. Joukkojen johtajana toimii majurin arvoinen saarelainen apunaan sotilasmestarin arvoinen saarelainen.


title: Falkland Islands Defence Force

text: Joukot saavat koulutusta tiedustelussa, tarkka-ammunnassa, konekiväärin käsittelyssä, lähitaistelussa, maihinnousussa ja tukitoimissa. Se kykenee torjumaan laittoman kalastuksen aiheuttaman uhan sekä etsintä- ja pelastuspalveluun saarten alueella.


title: Falkland Islands Defence Force

text: Falklandinsaarten ensimmäinen vapaaehtoisyksikkö perustettiin Krimin sodan aikana 1854 Venäjän mahdollisen hyökkäyksen varalta. Yksiköllä ei kuitenkaan ollut vielä virallista nimeä, ja se toisinaan tunnettiinkin Stanley Volunteers -nimisenä. Nykyinen yksiköllä on kuitenkin katkeamattomat perinteet aina vuoteen 1892, kun vuotta aiemmin chileläisen kapinallisryhmittymän alus oli Stanleyssä telakalla. Aluksella olleet 200 aseistettua sotilasta koettiin uhaksi, jolloin kuvernööri Roger Goldsworthy määräsi vapaaehtoisyksikön muodostettavaksi. Ensimmäiset vapaaehtoiset värväytyivät siten kesäkuussa 1892 kuvernöörinpalatsissa.


title: Falkland Islands Defence Force

text: Ensimmäisessä maailmansodassa vapaaehtoiset miehittivät vartiopaikat kaikkialla saarilla ja 36 saarelaista värväytyi Britannian armeijaan. Sodan päätyttyä Falkland Islands Volunteers sai nykyisin käytössä olevan nimensä Falkland Islands Defence Force. Yksikkö asetettiin toisessa maailmansodassa liikekannalle, jolloin se taas miehitti vartiopaikat. Samalla asetettiin liikekannalle uusi kevyt aseinen yksikkö. Vuonna 1939 saarelle saapui englantilaissyntyisten Argentiinassa asuvien muodostama yksikkö Tabaris Highlanders, joka viipyi ainoastaan pari kuukautta. Sodan päätyttyä saarella palvelleiden merijalkaväen yksiköiden ansiosta FIDF otti käyttöön merijalkaväen asepuvun sekä koulutuksen.


title: Falkland Islands Defence Force

text: Falkland Islands Defence Force asetettiin liikekannalle 1. huhtikuuta 1982 täydentämään saarella ollutta merijalkaväen osastoa Argentiinan maihinnousun uhatessa. Seuraavana päivänä kuvernööri Rex Hunt määräsi joukot antautumaan. Argentiina takavarikoi kaikki FIDF:n hallussa olleet aseet ja teki yksiköstä laittoman. Falklandin sodan kestäessä osaa joukkoihin liittyneistä pidettiin kotiarestissa Fox Bayssä. Yksikkö perustettiin uudelleen 1983.


title: One for the Money

text: One for the Money voi viitata:


title: Violine

text: Violine on belgialainen sarjakuva, joka on nimetty sen päähahmon mukaan. Sarjakuvan on käsikirjoittanut Tronchet ja kuvittanut Fabrice Tarrin, kolmannesta albumista alkaen Jean-Marc Krings. Ensimmäinen albumi ilmestyi 2001 ja viides 2007.


title: Coriolanus (täsmennyssivu)

text: Coriolanus voi tarkoittaa ainakin seuraavia:


title: Poimuvita

text: Poimuvita ("Potamogeton crispus") on vitojen sukuun kuuluva uposkasvi.


title: Poimuvita

text: Poimuvidan varsi on 25–100 senttimetriä pitkä ja litteä. Sen pitkulaiset lehdet ovat 3–9 cm pitkät, 0,5–1,2 cm leveät. Lehdet ovat poimuiset ja sahalaitaiset, väriltään ruskeat tai vihreät. Tähkäkukinto on harsu ja sen perä käyrä.


title: Poimuvita

text: Suomessa poimuvita kasvaa rehevissä järvissä matalassa tai melko syvässä vedessä. Se on maassa harvinainen laji, jota tavataan Ahvenanmaalla, Lohjan seudulla ja Hämeessä.


title: Devil Inside

text: Devil Inside voi tarkoittaa seuraavia:


title: Roger Gracie

text: Roger Gracie Gomes (s. 26. syyskuuta 1981 Rio de Janeiro, Brasilia) on brasilialainen brasilialaisen jujutsun harjoittaja ja uransa lopettanut vapaaottelija. Hän on entinen ONE Championshipin alemman raskaansarjan mestari.


title: Roger Gracie

text: Roger kuuluu tunnettuun Gracien sukuun. Hänen isoisänsä on brasilialaisen jujutsun kehittäjä Carlos Gracie. Roger on voittanut brasilialaisen jujutsun maailmanmestaruuden neljätoista kertaa. Hän päätti jujutsun kilpauransa heinäkuussa 2017.


title: Roger Gracie

text: Gracie otteli ensi kerran -tapahtumassa 2. joulukuuta 2006 Ron Watermania vastaan. Ottelu päättyi Gracien voittoon käsilukolla ensimmäisessä erässä. Seuraavan kerran Gracie otteli vuonna 2008 Japanissa, -tapahtumassa. Hän voitti uransa toisen ottelun Yuki Kondoa vastaan myöskin ensimmäisessä erässä.


title: Roger Gracie

text: Toukokuussa 2009 Strikeforce vahvisti tekevänsä moniotteluisen sopimuksen Gracien kanssa. Lopulta vuotta myöhemmin Gracie otteli uransa kolmannen ottelun Strikeforce-organisaation järjestämässä -tapahtumassa entistä UFC:n raskaansarjan mestaria Kevin Randlemania vastaan. Gracie onnistui lopulta voittamaan ottelun toisessa erässä kuristuksella. Gracie voitti myös neljännen ottelunsa kuristuksella Trevor Prangleyta vastaan -tapahtumassa vuonna 2011. Kesäkuussa 2011 Gracie joutui vetäytymään heinäkuun -tapahtumaan suunnitellusta ottelusta Strikeforcen alemman raskaansarjan entistä mestaria Muhammed Lawalia vastaan loukkaantumisen vuoksi. Muutamaa päivää myöhemmin kaksikon ottelu siirrettiin 10. päivälle syyskuuta 2011. Gracie hävisi ottelun ensimmäisessä erässä tyrmäyksellä.


title: Roger Gracie

text: 10. helmikuuta 2012 GracieMag ilmoitti Twitterissä Gracien tehneen sopimuksen UFC:n kanssa ja harjoittelevan ennen avausotteluaan Anderson Silvan kanssa. Kaksi päivää myöhemmin UFC:n puheenjohtaja Dana White tyrmäsi huhut sopimuksesta. Gracie päätti sitä vastoin siirtyä ottelemaan painoluokkaa alemmaksi ja otteli ensimmäisen kerran keskisarjassa Keith Jardinea vastaan. Ottelu käytiin -tapahtumassa 14. heinäkuuta 2012. Gracie voitti ottelun tuomariäänin.


title: Roger Gracie

text: Strikeforcen lakkautumisen myötä UFC ilmoitti valitsevansa organisaatiosta kaksikymmentä ottelijaa UFC:hen. Gracie oli yksi heistä, jonka myötä hänestä tuli neljäs UFC:ssä otellut Gracie-suvun jäsen. Maaliskuussa Gracien julkistettiin ottelevan ensimmäisen UFC-ottelunsa Tim Kennedyä vastaan 6. heinäkuuta 2013 UFC 162 -tapahtumassa. Gracie hävisi ottelun yksimielisellä päätöksellä. Tapahtuman jälkeen hänet vapautettiin sopimuksesta.


title: Roger Gracie

text: Gracie sai uuden sopimuksen ONE Championshipin kanssa ja palasi tämän myötä takaisin keskisarjasta alempaan raskaaseensarjaan. Hän otteli ensi kerran joulukuussa 2014 "ONE FC 23: Warrior's Way" -tapahtumassa, sitten vapauduttuaan UFC:stä. Gracie kohtasi James McSweeneyn, jonka hän voitti teknisellä tyrmäyksellä kolmannessa erässä.


title: Roger Gracie

text: Gracie otteli seuraavan kerran toukokuussa 2016 Michal Pasternakia vastaan ONE Championshipin alemman raskaansarjan mestaruudesta. Gracie voitti mestaruuden kuristuksella ensimmäisessä erässä. Kamppailun jälkeen Gracie ilmoitti tavoitteekseen voittaa myös keskisarjan mestaruuden.


title: Fosforit

text: Fosforit () on EuroChem (ven. JevroHim) -konserniin kuuluva yritys Leningradin alueen Jaaman piirissä Venäjällä. Se valmistaa fosforilannotteita ja rehufosfaattia.


title: Fosforit

text: Jaaman piirin fosforiittiesiintymät löydettiin vuosina 1950–1952 suoritetuissa maaperätutkimuksissa. Neuvostoliiton ministerineuvosto teki lopullisen päätöksen kaivoksen avaamisesta maaliskuussa 1961. Kaivos- ja rikastamokombinaatti Fosforit aloitti fosforiittijauhon tuotannon joulukuussa 1963. Vuonna 1969 sen yhteyteen alettiin rakentaa kivennäislannoitetehdasta, jonka ensimmäinen vaihe valmistui vuonna 1972 ja toinen vuonna 1979. Vuosina 1973–1980 rakennettiin kolmivaiheinen fosforihapon ja monoammoniumfosfaatin tuotantolaitos. Vuonna 1977 alettiin tuottaa myös rikkihappoa.


title: Fosforit

text: Vuonna 2001 Fosforitista tuli osa kaivos- ja kemian teollisuuteen erikoistunutta EuroChem-konsernia. Nykyään se on yksi Venäjän suurimmista fosforilannoitteiden tuottajista. Yhtiön oman kaivoksen kapasiteetti on 6,2 miljoonaa tonnia fosforiittimalmia ja tehtaan kapasiteetti 150 000 tonnia fosforiittijauhoa vuodessa. Esiintymän kooksi arvoidaan yli 300 miljoonaa tonnia. Noin 80 % tuotannosta viedään Länsi-Eurooppaan, Baltian maihin ja Latinalaiseen Amerikkaan.


title: Fosforit

text: Suuren-Lutskan maalaiskunnan alueella sijaitseva Fosforit on Jaaman kaupungin tärkein tuotantolaitos. Sen osuus Jaaman piirin tavaratuotannosta on noin 50 %. Alkuvuodesta 2011 tehtaalla työskenteli keskimäärin 1234 henkilöä, joiden keskipalkka oli 25 866 ruplaa (noin 650 euroa). Yhtiön ilmoittamiin kestävän kehityksen tavoitteisiin kuuluu käytöstä poistettujen kaivosten maisemointi, päästöjen vähentäminen ilmakehään ja vesistöihin, työntekijöiden terveydenhuollon ja vapaa-ajan järjestäminen sekä laitteiden hankkiminen paikallisiin sairaaloihin ja poliklinikoille.


title: Fosforit

text: Vuonna 2012 paljastui, että tehtaan jätealueen kipsikasalta Laukaanjokeen valuva fosfori on yksi Suomenlahden pahimpia saastuttajia. Sittemmin jätekipsikasan päästöt on saatu kuriin.


title: Lasinpuhallus

text: Lasinpuhallus on lasinmuokkaustekniikka, jossa sulalasimassapisaraan puhalletaan ilmaa puhallusputken avulla, jolloin muodostuu kupla. Tätä sulaa kuplaa sitten muotoillaan käyttämällä hyväksi sulan lasin eri alueiden lämpötilaeroja tai muotin avulla. Lasinpuhaltajan käsityö on yhä käytössä taidelasin valmistuksessa. Pakkauksina käytettävät lasipullot puhalletaan muotteihin automaattisilla koneilla.


title: Lasinpuhallus

text: Lasinpuhallus tuli käyttöön lasiesineiden valmistuksessa 100-luvulla eaa. Puhaltamalla ilmaa sulaan lasimassaan se saadaan paisumaan ja sisälle muodostumaan ontelo. Sula lasimassa venyy, kun lasimassan atomien lujat sidokset muodostavat verkoston, minkä vuoksi sulalla lasilla on riittävän suuri viskositeetti puhallettavaksi. Lasimassan koostumusta säätelemällä voidaan vaikuttaa sulan lasin jähmeyteen ja puhallettavuuteen. Tutkittuaan vanhoja lasimosaiikkeja Galileassa (Israel) sijaitsevassa vanhassa roomalaisessa Tzipporin kaupungissa, tutkijat Fischer ja McCray raportoivat, että kidesooda pitoisuudella voidaan vaikuttaa juoksevuuteen. Pienentämällä kidesoodan määrää saadaan juoksevampaa lasimassaa, joka sopii paremmin puhallettavaksi.


title: Lasinpuhallus

text: Puhalluksen aikana ohutseinämäisemmät kohdat jäähtyvät nopeammin ja tulevat jähmeämmiksi kuin paksut, jotka silloin venyvät helpommin. Näin puhallettavan kappaleen seinämän paksuus pysyy tasaisena eikä ohuet kohdat repeä. Jäähtyessään lasi kovettuu, mutta ei kiteydy ja säilyttää siten läpinäkyvyytensä. Lasinpuhalluksessa on aikojen saatossa kehittynyt useita tekniikoita, jotka voidaan jakaa kahteen pääryhmään.


title: Lasinpuhallus

text: Vapaan puhalluksen menetelmä on säilyttänyt valta-asemansa sen jälkeen keksimisestään saakka 1800-luvun puoliväliin ja se on yhä laajalti käytetty lasimuotoilumenetelmä. Vapaassa puhalluksessa ensin tehdään riittävän suuri kupla sulaan lasiin ("posti") ja sitten lasin lämpötilaeroja hyödyntämällä, pyörittämällä ilmassa tai apupintoja vasten ja puhallusta ohjaamalla pyritään saamaan haluttu muoto. Puhalluksen välillä lasiaihioita voidaan käyttää uunissa lämpötilan nostamiseksi.


title: Lasinpuhallus

text: Muottiin puhallusta alettiin käyttää vapaan puhalluksen keksimisen jälkeen noin vuosina 50-75 Muottiin puhallettaessa sula lasimassa otetaan puhallusputken päähän ja sijoitetaan puiseen tai metalliseen muottiin. Tämän jälkeen lasimassa puhalletaan niin, että se täyttää muotin, jolloin muotin muodot painuvat lasimassaan.


title: Lasinpuhallus

text: Tikkupuhallusmenetelmässä vesi höyrystyy ja muodostaa lasimassan sisään ilmakuplan, kun lasimassaa pistetään märällä puutikulla.


title: I Fought the Law

text: I Fought the Law on Sonny Curtisin kirjoittama kappale, jonka alun perin levytti The Crickets -yhtye vuonna 1959. Suuri hitti siitä tuli vuonna 1965 The Bobby Fuller Four -yhtyeen cover-version myötä. Se nousi muun muassa Yhdysvalloissa top 10:een ja Britanniassa sijalle 33. Se oli samalla yhtyeen ainoa suuri hitti. Tämä versio yhdistelee rock and rollia ja cowboy-musiikkia.


title: I Fought the Law

text: Kappale käsittelee konfliktia laillisuuden ja laittomuuden välillä. Siitä on tehty Bobby Fuller Fourin levytyksen jälkeen lukuisia cover-versioita, joihin lukeutuvat Dead Kennedysin, Stray Catsin ja Hank Williams, Jr.in esitykset. Tunnetuin niistä on kuitenkin The Clashin versio.


title: I Fought the Law

text: 26. heinäkuuta 1979 kappaleen julkaisi singlenä The Clash -yhtye. Tämä versio julkaistiin alun perin "The Cost of Living" -nimisellä EP-levyllä. Single ylsi Britannian singlelistalla parhaimmillaan sijalle 29. Se julkaistiin uudelleen vuonna 1988.


title: Finch

text: Finch voi viitata:


title: Puppet (albumi)

text: Puppet on The Dreamingin toinen albumi vuodelta 2011. Yhtye oli siirtynyt osittain raskaampaan ilmaisuun, kuin edeltäjällään. Yhtyeen keulahahmo Christopher Hall on maininnut albumin vastaavan enemmän hänen alkuperäistä visiotaan. Albumin tekoon liittyy paljon jäsenvaihdoksia ja ristiriitoja yhtyeen soolokitaristi Jinxxin lähdettyä Black Veil Bridesiin ja basisti Brent Ashleyn jätettyä yhtye liittyäkseen kaupallisesti huomattavasti menestyneempään Static-X:n.


title: Puppet (albumi)

text: Puppettilla oltiin luovuttu lähes kokonaan emotyyppisestä sunntauksesta. Yhtye oli siirtynyt paljon elektronisempaan ja raskassointisempaan ilmaisuun. Kappaleiden sanoitus oli edelleen hyvin yksiselitteistä ja kertoi lähes yksinomaan naisista- ja naisongelmista. Itsetuhoisuus sanoista oli laantunut huomattavasti ja suorasukaisuus on siirretty vertauskuvallisuuteen. Yhtye on albumilla lyyrisesti rauhoittunut, mutta musiikillisesti raskaus on noussut huomattavasti. Musiikillisesti albumi olisi verrattavissa esimerkiksi HIMin, Deadstar Assemblyn tai Billy Idolin kanssa.


title: John Green (kirjailija)

text: John Michael Green (s. 24. elokuuta 1977 Indianapolis, Indiana. Yhdysvallat) on yhdysvaltalainen kirjailija ja YouTube-videobloggaaja. Hän kirjoittaa nuorten aikuisten kirjallisuutta.


title: John Green (kirjailija)

text: Green valmistui Kenyon Collegesta vuonna 2000 suoritettuaan tutkinnon kahdessa pääaineessa, englannissa ja uskontotieteessä. Hänen ensimmäinen kirjansa "Looking for Alaska" (suom. "Kaikki viimeiset sanat"), sai suurelta osin inspiraationsa hänen ajastaan Indian Springs -koulussa. Green asui monia vuosia Chicagossa, missä hän toimi kirja-arvostelijana lehdessä.John Greenin ja hänen veljensä Hankin yhteistä videoblogia julkaistaan "Vlogbrothers" YouTube-kanavalla. Vuoden 2017 alussa Green ja hänen paras ystävänsä Chris Waters aloittivat 100 päiväisen videoblogin kuntonsa kohentamisesta YouTube-kanavalla "100days". Green on myös toiminut juontajana opetuksellisen YouTube-kanavan "Crash Course" historiaa käsittelevillä videoilla.


title: Bonaya Godana

text: Bonaya Adhi Godana (2. syyskuuta 1952 – 10. huhtikuuta 2006) oli kenialainen poliitikko, joka toimi maansa ulkoministerinä vuosina 1998–2001. Hän sai oikeustieteen maisterin arvon Nairobin yliopistolta vuonna 1976 ja filosofian tohtorin arvon kansainvälisessä oikeudessa Geneven yliopistolta vuonna 1984.


title: Bonaya Godana

text: Godanan puolue oli Kenya African National Union (KANU).


title: Bonaya Godana

text: Godana valittiin Kenian kansalliskokouksen jäseneksi ensi kertaa vuonna 1988. Hän edusti North Horrin vaalipiiriä. Hän kuoli Kenian ilmavoimien lento-onnettomuudessa Marsabitissa ollessaan poliittisten ja uskonnollisten johtajien kanssa matkalla, joka liittyi rauhan turvaamiseen Etiopian rajalla. Turmassa kuoli Godanan lisäksi 13 muuta ihmistä, ja siitä selvisi kolme. Heinäkuussa 1996 Godana oli välttynyt onnettomuudelta luovuttuaan aikeestaan nousta poliisihelikopteriin, joka joutui kuolemiin johtaneeseen onnettomuuteen.


title: Vissarion Šebalin

text: Vissarion Jakovlevitš Šebalin (; 11. kesäkuuta 1902 Omsk, Venäjä – 29. toukokuuta 1963 Moskova, Neuvostoliitto) oli neuvostoliittolainen säveltäjä ja sävellyksenopettaja.


title: Vissarion Šebalin

text: Šebalinin vanhemmat olivat opettajia. Hän opiskeli musiikkia aluksi Omskissa. Moskovaan hän matkusti 20-vuotiaana, koska Šebalinin professori Omskissa oli suositellut tätä näyttämään ensimmäisiä sävellyksiään Nikolai Mjaskovskille ja Reinhold Glièrelle. Molemmat pitivät hänen töistään. Šebalin valmistui Moskovan konservatoriosta 1928. Hänen diplomityönsä oli ensimmäinen sinfonia, jonka hän omisti opettajalleen Mjaskovskille. Hän omisti myös viimeisen viidennen sinfoniansa Mjaskovskin muistolle.


title: Vissarion Šebalin

text: 1920-luvulla Šebalin oli paikallisen Modernin musiikkiyhdistyksen jäsen ja hän osallistui myös moskovalaisten muusikkojen informaaliin piiriin elli "Lamm:in ryhmään". Ryhmä nimettiin konservatorion professori Pavel Lammin mukaan, jonka asunnossa se kokoontui. Šebalin oli myös Dmitri Šostakovitšin läheinen ystävä.


title: Vissarion Šebalin

text: Valmistumisensa jälkeen Šebalin työskenteli konservatoriossa professorina ja hänestä tuli myös Gnesinin musiikki-instituutin sävellysluokan johtaja 1935. Hän oli eräs Moskovan säveltäjäliiton perustajista ja sen puheenjohtaja 1941-42, Moskovan konservatorion rehtori 1942-48 sekä myös Moskovan keskusmusiikkikoulun taiteellinen johtaja vaikeina sotavuosina. Šebalin joutui poliittiseen epäsuosioon Andrei Ždanovin taiteilijoihin suuntaamassa puhdistuksessa 1948, missä häntä syytettiin mm. Šostakovitšin ja Sergei Prokofjevvin kanssa "formalisteiksi".


title: Vissarion Šebalin

text: Šebalinin sävellysoppilaita olivat muun muassa Lydia Auster, Edison Denisov, Grigori Frid, Tihon Hrennikov, Karen Hatšaturjan ja Alexandra Pahmutova.


title: Vissarion Šebalin

text: Vissarion Šebalin sävelsi monentyylistä musiikkia, kuten oopperaa, sinfonioita, jousikvartettoja, trioja ja sonaatteja, kuoromusiikkia, romansseja, lauluja, sekä musiikkia teatteriin, radioon ja elokuviin. Hänet on haudattu Novodevitšin hautausmaalle Moskovassa.


title: The Divide

text: The Divide voi viitata:


title: Haywire

text: Haywire voi viitata:


title: Kosti Meriläinen

text: Kosti Meriläinen (15. lokakuuta 1886 Kurkijoki – 11. tammikuuta 1938) oli suomalainen taidegraafikko, taidemaalari ja pilapiirtäjä.


title: Kosti Meriläinen

text: Meriläinen opiskeli Suomen Taideyhdistyksen piirustuskoulussa ja Taideteollisuuskeskuskoulun iltakursseilla. Hän teki opintomatkoja Tanskaan, Italiaan ja Itävaltaan.


title: Kosti Meriläinen

text: Meriläinen maalasi maisema- ja henkilökuvia, mutta hänen vahva lajinsa oli taidegrafiikka, erityisesti etsaus. Hänen graafinen tuotantonsa käsittää noin 200 teosta. Hän osallistui Marraskuun ryhmän taiteilijapiirin näyttelyihin. Lisäksi hän ansaitsi sivutuloja kuvittajana ja pilapiirtäjänä.


title: Kosti Meriläinen

text: Hänen pilapiirroksiaan julkaistiin Kurikka-lehdessä ja Tuulispäässä sekä ruotsinkielisissä pilalehdissä.


title: Kosti Meriläinen

text: Meriläisen boheemiin ystäväpiiriin kuuluivat muun muassa Jalmari Ruokokoski ja Ilmari Aalto.


title: Zydeco

text: Zydeco on cajun-musiikista erityisesti toisen maailmansodan jälkeen pääosin Louisianassa Yhdysvalloissa kehittynyt ja levinnyt kansanmusiikkityylilaji. Zydeco on yleensä nopeatempoista ja tanssimusiikiksi tarkoitettua. Laulutekstit ovat enimmäkseen ranskankielisiä.


title: Zydeco

text: Zydeco on saanut vaikutteita etenkin jazzista, bluesista sekä rhythm and blues -musiikista. Tanssiyhtyeeseen kuuluu yleensä vähärivinen harmonikka, kitaroita, basso, rummut sekä metallinen pyykkilauta. Zydecon tunnettuja edustajia ovat muun muassa Clifton Chenier ja Rockin Dopsie.


title: Terra Nova

text: Terra Nova () voi tarkoittaa muun muassa seuraavia:


title: Gustaf Vilhelm Wilén

text: Gustaf Vilhelm Wilén (1835–1919) oli turkulainen kirjanpainaja ja lahjoittaja.


title: Gustaf Vilhelm Wilén

text: Wilén aloitti J. W. Lilljan kirjapainossa juoksupoikana. Hän nousi yrityksen johtoon, ja vuonna 1865 liike siirtyi hänen omistukseensa. Kirjapaino toimi kirjankustantajana ja sanomalehdenkustantajana.


title: Gustaf Vilhelm Wilén

text: Wilén julkaisi muun muassa lehteä Sanomia Turusta.


title: Tomskin valtionyliopisto

text: Tomskin valtionyliopisto () on Siperian Tomskissa sijaitseva suuri yliopisto. Se on Siperian vanhin yliopisto, joka aloitti toimintansa 1888, aluksi lääketieteen alalla.


title: Tomskin valtionyliopisto

text: Yliopistossa on 22 tiedekuntaa tai instituuttia sekä haaraosastoja neljällä muulla paikkakunnalla. Siellä opiskelee noin 23 000 opiskelijaa. Yliopistolle on Venäjällä myönnetty sekä "kansallisen tutkimusyliopiston" että "johtavan yliopiston" status.


title: Sapotillapuu

text: Sapotillapuu ("Manilkara zapota") on ikivihreä Keski-Amerikassa kasvava puu. Siitä saadaan chicle-massaa, jota käytetään purukumin raaka-aineena.


title: Sapotillapuu

text: Sapotilla kasvaa avomaalla 18 metriä, metsässä jopa 30 metriä korkeaksi. Sen lehdet ovat ikivihreät, vahapintaiset, noin 10 cm pitkät ja 3 cm leveät. Kukat ovat pienet, kellomaiset. Hedelmät ovat 5–10 cm pitkiä, pyöreitä tai soikeita. Hedelmät ovat raakoina kumimaisia ja härmän peitossa, kypsän hedelmän hedelmäliha muistuttaa päärynää.


title: Sapotillapuu

text: Sapotillapuusta on jalostettu viljelylajikkeita.


title: Sapotillapuu

text: Sapotillapuu kasvaa luonnonvaraisena Jukatanilla ja muualla Etelä-Meksikossa sekä Belizessä ja Guatemalassa.


title: Sapotillapuu

text:
Sapotillapuun tärkein tuote on sen maitiaisneste, joka sisältää 15 % luonnonkumia ja 30 % hartsia.
Puun eri osista on myös tehty yrttiteetä, joita on käytetty yskän ja vatsavaivojen lievitykseen.


title: Sapotillapuu

text: Sapotillan kypsiä hedelmiä syödään jälkiruokana. Niistä tehdään hilloa tai sorbettia, ja mehua josta voidaan käyttää etikkaa.


title: Sapotillapuu

text: Siemenessä on saponiinia ja sapotiniinia. Yli 6 siemenen syöminen aiheuttaa oksennusta ja vatsakipua.


title: J. W. Lillja

text: Johan Wilhelm Lillja (1817–1878) oli turkulainen kustantaja ja toimittaja.


title: J. W. Lillja

text: Lilljan isä oli ruukin pehtorina Euran Kauttuassa. Poika lähetettiin vuonna 1828 opintielle Rauman katedraalikouluun, mutta opinnot keskeytyivät isän kuoleman takia. Hän oli merimiehenä ja sai sitten paikan Johan Christopher Frenckellin Turun kirjakaupasta. Myöhemmin hän meni Frenckellin kirjakauppaan osakkaaksi ja hankki sen omistukseensa 1856.


title: J. W. Lillja

text: Jo ennen tätä Lillja perusti 1841 kustannusliikkeen ja kirjapainon, joka oli Suomen suurin. Kirjakauppaansa hän perusti myös kirjaston. Hän osti 1850 Åbo Underrättelser -lehden ja sen kirjapainon ja oli lehdessä toimittajana 1860–1865. Erään kirjoituksensa vuoksi hän joutui lyhyeksi aikaa vankilaan 1865, sillä hän vastusti rohkeasti aikakauden valtiosensuuria ja kirjoitti yhteiskunnan vapautumisesta, kouluolojen parantamisesta ja paikallisesta itsehallinnosta. Hän myi kirjapainonsa 1865 Gustaf Vilhelm Wilénille.


title: J. W. Lillja

text: Lillja perusti lehden Sanomia Turusta 1851 ja julkaisi myös Kristillisiä Sanomia. Hän julkaisi Suomen ensimmäisen matkailuoppaan "Handbok för resande i Finland" 1858.


title: Olli Tasanen

text: Olli Tasanen (s. 1937) on suomalainen pilapiirtäjä, kuvittaja ja mainospiirtäjä.


title: Olli Tasanen

text: Tamperelainen Tasanen työskenteli Postissa ja kirjapainossa kunnes päätyi Mainos Lehmus -mainostoimistoon. Sen sisaryrityksenä toimi huumorijulkaisujen tuottaja Kustannusosakeyhtiö Lehmus. Olli Tasanen kuvitti neljä Lehmuksen kustantamaa kirjaa.


title: Olli Tasanen

text: Vuonna 1968 Tasanen siirtyi Lehtimiehet Oy:öön taittamaan Hymyä ja Vip-miestenlehteä. 1970-luvulla Tasanen yleni Lehtimiesten taiteelliseksí johtajaksi. Pilapiirroksia hän piirsi etenkin Vip-lehteen, joka ilmestyi vuodesta 1968 vuoteen 1973. Tasanen on suunnitellut myös mm. postikortteja ja rakennusten muistolaattoja.


title: Virtuoosi

text: Virtuoosi on musiikissa teknisesti poikkeuksellisen taiturimainen esiintyjä: soittaja, laulaja tai kapellimestari. Sanan alkuperä juontaa italian termistä "virtuoso", mikä tarkoitti perin pohjin koulutettua muusikkoa, erityisesti säveltäjää tai musiikin teoreetikkoa 1500- ja 1600-luvuilla. Virtuooseiksi alettiin kutsua erityisen taidokkaita soitin- ja laulusolisteja 1700-luvulla, jolloin ooppera ja soitinkonsertto olivat suosittuja musiikkimuotoja.


title: Virtuoosi

text: Musiikkiharrastuksen levittyä myös porvariston keskuuteen 1800-luvulla erityisesti resitaalien yleistyessä virtuoosimaisia muusikkoja tarvittiin enemmän ja nimitys yleistyi. Termille alkoi samalla tulla myös negatiivista sävyä, koska sillä saatettiin viitata myös teknisesti taitavaan, mutta samalla musiikillisesti köyhään ja yleisöä kosiskelevaan esitystapaan. Nykyisin sanaa käytetään usein silti myös esiintyjistä, joiden tekninen osaaminen loistaa yhdessä vahvan musiikillisen tulkintakyvyn kanssa.


title: Konesaumakatto

text: Konesaumakatoksi tai rivisaumatuksi peltikatoksi kutsutaan peltikattoa, jonka peltirivit on saumattu toisiinsa erityisellä saumauskoneella. Kattotyypin kolmas nimitys on saumakatto, joka saumauskoneiden myötä muuntui nykyisin yleisesti käytettävään muotoon konesaumakatto.


title: Konesaumakatto

text: Konesaumattu peltikatto koostuu noin 53,5 senttimetriä leveistä peltiriveistä, jotka on saumattu toisiinsa vesitiiviisti. Sauma on aina kaksinkertainen eli tuplasauma.


title: Konesaumakatto

text: Saumatun peltikaton paras ominaisuus lienee se, ettei siihen tarvitse tehdä yhtään reikää pellin läpi. Peltirivit kiinnittyvät kattoruoteisiin kiinnikkeillä (kiinnitysliuskoilla) eli klammereilla, jotka jäävät rivien välisen sauman sisään. Myös kaikki läpiviennit kuten savupiipun juuri ja ilmastointikartiot saadaan saumattua yhtenäiseksi muun kattopellin kanssa. Kattosillat ja tikkaat sekä lumiesteet kiinnitetään katon pystysaumoihin, katetta rikkomatta.


title: Konesaumakatto

text: Konesaumakaton pellin paksuus on 0,5 tai 0,6 mm. Pellin pitää olla peltiseppälaatua eli pehmeää. Pellin ja sen pinnotteen pitää kestää pakkasmuokkausta ja sinkkipitoisuuden on oltava vähintään 275 g/m2. Jos kattoa yritetään tehdä paksunmasta tai jäykenmästä materiaalista siitä ei tule vedenpitävää. Rivipeltien saumoihin, vaakasaumoihin ja jiireihin on laitettava ”maalia” eli tiivistysmassaa. Massa valmistettiin ennen sinkkivalkoisesta ja pellavaöljystä / vernessasta.


title: Konesaumakatto

text: Konesaumakaton jäljitelmänä esiintyvä lukkosaumakatto havittelee samanlaista ulkonäköä pystysaumaisten rivipeltien osalta, mutta näiden kattojen käytännöllinen toimivuus ovat kuitenkin aivan eri luokkaa. Saumattu peltikatto tarkoittaa nimenomaan sitä, että vierekkäiset rivipellit sekä mahdollisesti harjalla toisensa kohtaavat peltikatteet saumataan tuplana toisiinsa kiinni.


title: Konesaumakatto

text: Konesaumakatot tehdään pitkälti käsityöpohjalta, vaikkakin nykypäivän teknologia on tuonut tullessaan myös toimivia työkaluja. Toisin kuin muut peltikatteet, konesaumakatto vaatii aivan omat erikoistyökalut eri työvaiheisiin. Erikoistyökalujen lisäksi konesaumakaton asentamiseen tarvitaan kattopeltisepän ammattipätevyys ja kokemusta käytännön tasolla kattotöiden suhteen.


title: Luettelo Yhdistyneessä kuningaskunnassa sijaitsevista maailmanperintökohteista

text: Yhdistyneessä kuningaskunnassa ja sen merentakaisilla alueilla on yhteensä 28 Unescon maailmanperintökohdetta. Englannissa näistä sijaitsee 17 (antiikin roomalainen rajapuolustusjärjestelmä limes on jaettu Saksan ja Englannin välillä). Skotlannissa sijaitsee neljä kohdetta, Walesissa kolme ja Pohjois-Irlannissa, Bermudalla, Pitcairnissa ja Saint Helenalla kussakin sijaitsee yksi maailmanperintökohde. Ensimmäiset maailmanperintöluetteloon lisättiin vuonna 1986 Giant’s Causeway, Durhamin linna ja katedraali, Ironbridge Gorge, Studleyn kuninkaallinen puisto, Stonehenge sekä Edvard I:n linnat ja kaupunginmuurit Gwyneddissä. Viimeisin luetteloon lisätty kohde on vuonna 2009 lisätty Pontcysyllten akvedukti.


title: Francisco Tanzer

text: Francisco Tanzer (oik. Franz Herbert Leopold Tänzer, 12. syyskuuta 1921 Wien, Itävalta – 25. lokakuuta 2003 Düsseldorf, Saksa) oli itävaltalaissyntyinen, myöhemmin saksalainen kirjailija ja runoilija.


title: Francisco Tanzer

text: Tanzerin perhe muutti Saksan kansallissosialistisen työväenpuolueen valtaannousun alta ensin Portugaliin ja myöhemmin Yhdysvaltoihin. Hän palveli Yhdysvaltain armeijassa vuosina 1945–1947, sijoitettuna Saksaan. Tanzer opiskeli Columbian yliopistossa. Hän asui Saksassa, Düsseldorfissa vuodesta 1955 lähtien.


title: Slavomír Bartoň

text: Slavomír Bartoň (22. tammikuuta 1926 Lipůvka – 16. tammikuuta 2004 Brno) oli tšekkoslovakialainen jääkiekkoilija ja valmentaja. Hänen vahvuuksiinsa kuuluvat kova laukaus ja johtajan ominaisuudet.


title: Slavomír Bartoň

text: Bartoň aloitti uransa vuonna 1943 Tšekkoslovakian alasarjoista ja pelasi pääsarjassa ensimmäistä kertaa vuonna 1948, kun SK Zbrojovka Židenice otti hänet riveihinsä. Bartoň pelasi joukkueessa kahdella kaudella yhteensä yhdeksäntoista peliä tehden 18 pistettä, kunnes lähti Dukla Prahaan. Parin kauden jälkeen hän kuitenkin meni takaisin vanhaan seuraansa, jonka kautta HC Kometa Brnoon. Bartoň edusti Kometa Brnoa vuosina 1953–1962 ja oli mainetta kerännyt keskushyökkääjä. Hän ehti jo siirtyä valmentajaksi italialaiseen SG Cortinaan vuonna 1962, mutta tuli vielä pelaamaan kolme ottelua kotimaansa sarjassa HC Zlinin joukkueessa. Bartoň pelasi Tšekkoslovakian liigassa yhteensä 213 ottelua, joissa hän teki 247 pistettä eli pelasi koko uransa yli pisteen per ottelu -tahtia.


title: Slavomír Bartoň

text: Bartoň pelasi maajoukkueessa ensimmäisissä arvokisoissaan Oslon olympialaisissa 1952. Hän teki tuolloin kahdeksan maalia turnauksessa, jossa Tšekkoslovakia sijoittui neljänneksi. Bartoň oli MM-kisoissa vuosina 1953, 1955, 1957 ja 1958 voittaen kaksi pronssimitalia vuosilta 1955 ja 1957. Bartoň teki neljä maalia ja syötti yhden Cortina d'Ampezzon olympialaisissa 1956, joissa Tšekkoslovakia oli viides.


title: Slavomír Bartoň

text: Bartoň ryhtyi pian peliuransa jälkeen valmentajaksi ja oli muun muassa Italian ja Puolan maajoukkueiden peräsimessä. Hän myös valmensi useiden vuosien ajan HC České Budějovicea 1960- ja 1970-luvuilla.


title: Vallan kääntöpuoli

text: Vallan kääntöpuoli ("The Ides of March") on George Clooneyn ohjaama poliittinen draamaelokuva vuodelta 2011.


title: Vallan kääntöpuoli

text: Elokuvan kuvitteellisen demokraattipoliitikko Morrisin puheisiin päätyi paljon George Clooneyn toimittajaisän ajatuksia: tämä on pyrkinyt kongressiin vuonna 2004. Poika-Clooney hyödynsi esimerkiksi isänsä jo 1970-luvulla kirjoittamia lehtiartikkeleita. Jotkut totesivat Morrisin hahmon muistuttavan sittemmin skandaaliin sekaantunutta John Edwardsia, joskin ohjaajan mukaan hahmoon on poimittu paloja useista eri ihmisistä.


title: Akutan Zero

text: Akutan Zero, myös Koga's Zero ja Aleutian Zero oli japanilainen Mitsubishi A6M Reisen-hävittäjä, joka teki pakkolaskun Akutan Islandille, Alaskaan toisen maailmansodan aikana. Amerikkalaiset joukot saivat sen vahingoittumattomana haltuunsa heinäkuussa 1942 ja siitä tuli ensimmäinen Yhdysvaltojen toisen maailmansodan aikana haltuunsa saama Zero-hävittäjä. Kone korjattiin ja yhdysvaltalaiset lentäjät tekivät sillä koelentoja, joiden ansiosta kyettiin kehittämään keinoja Keisarillisen Japanin laivaston käyttämien Zero-hävittäjien tuhoamiseksi.


title: Akutan Zero

text: Akutan Zeroa on kuvailta lähes mittaamattoman arvokkaaksi sotasaaliiksi ja yhdeksi tyynenmeren sodan merkittävimmäksi sotasaaliiksi. Japanilaisen historioitsijan Masatake Okumiyan mukaan Akutan Zeron menettäminen "ei ollut vähemmän merkityksellistä" kuin japanilaisten tappio Midwayn taistelussa ja, että sillä oli suuri merkitys Japanin lopullisen kukistumisen edistämisessä. Toisaalta John Lundstrom on yksi niistä, jotka kyseenalaistavat Akutan Zeron merkityksen sille, että Zeron heikkoudet kyettiin selvittämään.


title: Akutan Zero

text: Akutan Zero tuhoutui harjoitusonnettomuudessa 1945. Osia koneesta on säilytetty useissa eri museoissa Yhdysvalloissa.


title: Humppa-Veikot (vuoden 1969 albumi)

text: Humppa-Veikot (julkaistu numerolla Scandia SLP 511) on vuonna 1969 ilmestynyt Kullervo Linnan Humppa-Veikkojen singlekokoelma. Levylle on koottu yhtyeen vuosina 1959−1964 levyttämiä kappaleita. Kaikissa kappaleissa on laulusolistina Teijo Joutsela. Finnlevy julkaisi levyn uudelleen 1980-luvulla numerolla Helmi HLP 833.


title: Alternative TV

text: Alternative TV oli brittiläinen punk rock-yhtye. Se perustettiin alun perin vuonna 1976 Lontoossa.


title: What It Feels Like for a Girl

text: ”What It Feels Like for a Girl” on yhdysvaltalaisen popartisti Madonnan kappale, joka julkaistiin 18. huhtikuuta 2001 singlenä hänen kahdeksannelta studioabumiltaan "Music". Madonnan ja Guy Sigsworthin kirjoittama kappale kuvailee naisen paineita mukautua kohteliaisiin ja alistuviin sosiaalisiin normeihin. ”What It Feels Like for a Girl” sai useimmilta kriitikoilta positiivisia arvioita. Musiikillisesti kappaleen alkuperäinen albumiversio edustaa pop- ja trip hop -tyylilajeja. Madonnan entisen aviomiehen Guy Ritchien ohjaaman musiikkivideon yhteydessä käytetty remix sen sijaan on pikemminkin trance-sävytteinen.


title: What It Feels Like for a Girl

text: ”What It Feels Like for a Girl” menestyi kohtuullisesti virallisilla listoilla, sijoittuen kymmenen parhaan joukkoon muun muassa Itävallassa, Kanadassa, Tanskassa, Suomessa, Italiassa, Japanissa ja Yhdistyneessä kuningaskunnassa. Espanjassa kappale sijoittui parhaimmillaan listan ensimmäiseksi. Yhdysvalloissa single sijoittui Billboard Hot 100 -listalla parhaimmillaan 23. sijalle. Sen sijaan Billboard Hot Dance Club Songs -listalla kappale saavutti kärkisijan.


title: What It Feels Like for a Girl

text: Madonna esitti kappaleen Drowned World Tourilla vuonna 2001 espanjankielisenä versiona. Lisäksi kappale nähtiin samalla kiertueella videoesityksenä. Televisiosarjan "Glee" jaksossa ”The Power of Madonna” kuultiin näyttelijöiden versio kappaleesta.


title: Teijo Joutsela ja Humppa-Veikot

text: Teijo Joutsela ja Humppa-Veikot on Scandia-levy-yhtiön vuonna 1969 julkaisema Humppa-Veikot -yhtyeen singlekokoelma. Levy sisältää yhtyeen levytyksiä vuosilta 1959−1964. Kaikissa kappaleissa on laulusolistina Teijo Joutsela.


title: Koodi (albumi)

text: Koodi on suomalaisen popartistin Robinin esikoisalbumi, joka julkaistiin 22. helmikuuta 2012. Albumilla on kymmenen kappaletta, joista avaussinglenä julkaistiin 16. tammikuuta "Frontside Ollie". Albumi myi päivässä triplaplatinaa, eli 60 000 kappaletta. Huhtikuuhun 2012 mennessä albumi on myynyt yli 80 000 kappaletta., eli nelinkertaista platinaa. Sittemmin albumi on ylittänyt jo 100 000:n myydyn albumin rajan. Levy ei kuitenkaan ole päässyt Suomen viralliselle albumilistalle hintansa takia. Sitä on myyty huokeammalla hinnalla, jonka johdosta se meni suoraan ilmestyttyään Mid price -listalle.


title: Koodi (albumi)

text: Albumista julkaistiin 30. toukokuuta 2012 uusi Deluxe-versio, joka sisältää Koodi-albumin kappaleiden lisäksi yhteensä yhdeksän remixiä albumin kappaleista "Frontside Ollie", "Faija skitsoo", "Räjäytät mun pään" ja "Ei tarvii esittää".


title: Koodi (albumi)

text: Albumia on luonnehdittu pop/rock-henkiseksi. Äänitykset valmistuivat loppuvuodesta 2011.


title: Ajoneuvovarikko

text: Ajoneuvovarikko oli Tampereen Kalkussa sijainnut puolustusvoimien varikko, joka on vuodesta 2007 kuulunut Millog Oy:lle. Varikko vastaa ajoneuvojen ja kuljetusvälineiden käyttöönotosta, joukoille jakamisesta ja kokonaiselinkaarenhallinnasta järjestelmävastuuvarikkona. Ajoneuvoihin lukeutuvat puolustushallinnon pyöräajoneuvot, hinattavat laitteet ja säiliöt. Kuljetusvälineisiin kuuluvat nykytermistössä mm. polkupyörät, peräkärryt ja ahkiot. Joukko-osaston perinnepäivä on 14. lokakuuta. Tuona päivänä vuonna 1939 perustettiin Autovarikko 3.


title: Ajoneuvovarikko

text: Ajoneuvovarikon aikaisemmat nimet olivat:


title: Ajoneuvovarikko

text: Varikkoon kuului vuodesta 1955 Vilppulan yksikkö, ns. Kuljetusvarikko Osasto 2. (Os. 2/KuljV).


title: Ajoneuvovarikko

text: Kuljetusvälinevarikkoaikana varikon pitkäaikaisina päälliköinä toimivat majuri (everstiluutnantti) Heikki Pasanen vuoteen 1986 ja everstiluutnantti Pertti Laaksonen vuoteen 1991 asti. Itsenäisen varikon viimeiset päälliköt olivat everstiluutnantti Raimo Raivio ja kapteeni Rami Kilpi. Varikko kuului Puolustusvoimien materiaalilaitokseen 1.1.1993 – 31.12.2007.


title: Ajoneuvovarikko

text: Vuodesta 2008 varikko on kuulunut puolustusvoimien strategisen kumppanin Millog Oy:n organisaatioon ja oli Länsi-Suomen Huoltorykmentin alainen vuoden 2014 loppuun. Varikolla järjestetään vuosittain käytöstä poistettujen ja hylättyjen ajoneuvojen, mukaan lukien panssarivaunut, huutokauppoja. Huutokauppatoiminta täytti vuonna 2014 70 vuotta, koska Kalkussa järjestettiin 29.12.1944 ensimmäinen sodanjälkeinen huutokauppa puolustuslaitoksen ylijäämäkaluston myymiseksi.


title: Anja Koivistoinen

text: Anja Koivistoinen (s. 1945) on suomalainen poliitikko. Hän on toiminut Suomen Senioripuolueen puheenjohtajana kesäkuusta 2011 lähtien.


title: Salon Kiekkohait

text: Salon Kiekkohait on vuonna 2009 perustettu salolainen jääkiekkoseura. Kaikkein nuorimmille lajiharrastajille seura järjestää kiekko- ja luistelukoulutoimintaa. Tämän jälkeen on mahdollisuus osallistua joukkuetoimintaan eri ikäluokissa. Tällä hetkellä seurassa on juniorijoukkueet F-ikäisistä B-junioreihin. Seuran junioritoiminta on aktiivista ja viikoittain lajin parissa on mukana noin 250 kiekkoilijaa.


title: Salon Kiekkohait

text: Seuran edustusjoukkue pelaa kaudella 2018–2019 III-divisioonassa.Edustuksen kotipelit pelataan Salon jäähallissa (osoite: Tahkonkatu 1) ja tiedot kotipelien ajoista löytyvät mm. seuran nettisivuilta.


title: Salon Kiekkohait

text: Salon Kiekkohaitten puheenjohtaja on Tuomas Aalto. Toiminnanjohtajana aloitti elokuussa 2017 Marco Lindstén. Valmennuspäällikkö on Mikko Perämäki.


title: Kroatian EU-kansanäänestys

text: Kroatian EU-kansanäänestys järjestettiin 22. tammikuuta 2012, jossa kroatialaiset äänestivät Euroopan unioniin liittymisestä. Kroatia oli allekirjoittanut liittymissopimuksen joulukuussa 2011. Äänestyksessä selvä enemmistö, 66,27 prosenttia, kannatti liittymistä, joka varmisti Kroatian liittymisen Unioniin vuoden 2013 alussa.


title: Kroatian EU-kansanäänestys

text: Kroatia haki EU:n jäsenyyttä jo helmikuussa 2003, ja jäsenyysneuvottelut alkoivat lokakuussa 2005. Liittymisneuvotteluita ovat hidastaneet rajakiista Slovenian kanssa ja EU:n epäilys Kroatian motivaatiosta etsiä sotarikossyytettyjä. Kroatia allekirjoitti sopimuksen liittymisestä EU:n 28. jäsenmaaksi 9. joulukuuta 2011.


title: Kroatian EU-kansanäänestys

text: Kroatian puolueet olivat yksimielisiä liittymisen puolesta, ja kaikki kampanjoivat ennen kansanäänestystä kansaa äänestämään ”kyllä”. Myös presidentti Ivo Josipovićin antoi tukensa EU:n jäsenyyden puolesta ja sanoi äänestyksen olevan yksi maan historian suurimmista päätöksistä. Liittymistä kannatti 66,27 % äänestäjistä, vaikkakin äänestysaktiivisuus jäi pieneksi, noin 43 prosenttiin. Äänestys käytännössä varmisti Kroatian liittymisen Euroopan unioniin vuonna 2013. Vielä EU:n jäsenmaiden pitää ratifoida jäsenyys.


title: Jelena Firsova

text: Jelena Olegovna Firsova (, 21. maaliskuuta 1950 Leningrad, Neuvostoliitto) on venäläinen säveltäjä.


title: Jelena Firsova

text: Firsovan vanhemmat olivat fyysikot Oleg Firsov ja Viktoria Lichko. Hän opiskeli musiikkia Moskovassa Alexander Pirumovin, Juri Hopolovin, Edison Denisovin ja Philip Herschkowitzin johdolla. Hän joutui Neuvostoliiton säveltäjäliiton ja sen puheenjohtajan Tihon Hrennikovin mustalle listalle yhtenä seitsemästä säveltäjästä vuonna 1979.


title: Koripallon miesten SM-sarjakausi 1982–1983

text: Kausi 1982–1983 oli 43. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Torpan Pojat. Pantterit voitti hopeaa ja Turun NMKY pronssia.


text:
Joensuun Kataja putosi suoraan ja sen tilalle nousi Helsingin NMKY. Pyrintö säilyi karsinnan jälkeen.
ToPon joukkue: Raine Holmborg, Timo Heinonen, Kari-Pekka Klinga, Anssi Rauramo, Kimmo Rautiainen, Osmo Rekonen, Leon Huff, Juha Leino, Kalevi Sarkalahti, Veli-Pekka Sirola, Juha Jukkanen, Petri Nohynek, Mikko Widing, Esa Lammisalo, Juha Laukkanen. Valmentaja Jukka Suhonen.


title: Ilmojen sotaherra

text: Ilmojen sotaherra () on Michael Moorcockin vuonna 1971 ilmestynyt vaihtoehtohistoriallinen tieteisromaani. Teoksen julkaisi Ace Books ja se sai kaksi jatko-osaa. Suomennoksen julkaisi Vaskikirjat vuonna 2013. "Ilmojen sotaherra" on seikkailuromaani, jossa päähenkilö Oswald Bastable joutuu vuodesta 1902 vuoteen 1973. Tässä todellisuudessa maailmansotia ei ole käyty ja 1900-luvun suuria vallankumouksia ei ole tapahtunut. Maailmanrauhan takana on siirtomaavallan jatkuminen.


title: Ilmojen sotaherra

text: Kirjan päähenkilö kapteeni Oswald Bastable eksyy Tiibetissä olevaan salaperäiseen "Tulevan Buddhan temppeliin". Äkkiä alueelle iskee maanjärityys ja Bastable pyörtyy.


title: Ilmojen sotaherra

text: Herättyään ja kiivettyään ylös rauniosta hän saa tietää kuluvan vuoden olevan 1973. Kirjan vaihtoehtohitoriassa 1800-luvun imperiumit eivät ole hajonneet: Britannian, Ranskan Yhdysvaltain, Venäjän ja Japanin suurvallat ovat jakaneet suurimman osan maailmasta keskenään ja ylläpitävät valtaansa valtavilla taisteluilmalaivoilla. Bastable pestautuu ilmapoliisiksi, mutta aikaansaa skandaalin ja joutuu eroamaan.


title: Ilmojen sotaherra

text: Työtä etsivä Bastable pestautuu hämäräperäiselle 'The Rover' -nimiselle rahti-ilmalaivalle. Pian käy ilmi, että alus kuuluu siirtomaavaltaa ja sortoa vastustavalle kielletylle vasemmistopuolueelle. Kiinan yllä "Ilmojen sotaherra" O. T. Shaw miehineen valtaa aluksen hyödyntääkseen sitä vallankumouksessa. Aluksi vasemmistolaisuutta vastustanut Bastable muuttaa mielensä ja liittyy Shaw`n joukkoihin.


title: Ilmojen sotaherra

text: Shaw on hankkinut liittolaisikseen suuren joukon hyljeksittyjä tiedemiehiä, jotka ovat keksineet ja rakentaneet Shaw´n tukikohdassa muun muassa lentokoneita ja atomipommin, jonka hän pudottaa suuresta ilmalaivasta Hiroshimaan. Pommituslennolla ovat mukana myös Vladimir Iljitš Uljanov ja Bastable, jonka räjähdys sinkoaa takaisin omaan aikaansa.


title: Ilmojen sotaherra

text: Moorcockin romaani arvostelee utopian takana olevaa rasismia ja kolonialismia. Tässä kirja heijastaa 1960-luvun vasemmistolaista ajatusmaailmaa ja arvostelua Vietnamin sotaa kohtaan.


title: Ilmojen sotaherra

text: Uusviktoriaanisen tai uusedvardiaanisen ympäristön vuoksi teos on yhdistetty myöhemmin syntyneeseen steampunk-suuntaukseen. Moorcockin mielestä suuri osa steampunkista on pikemminkin ”höyryoopperaa” kuin alkuperäisen kyberpunkin tavoin yhteiskuntakriittistä tieteiskirjallisuutta. Vastaava tilanne on valtavirran lajityyppifantasiassa, josta Moorcock on usein kirjoittanut arvostelevasti.


title: Jumalan 99 kaunista nimeä

text: Jumalan 99 kaunista nimeä ovat nimiä, jotka muslimit mieltävät Jumalalla olevan. Islamilaisen perimätiedon mukaan Jumalalla on 99 kaunista nimeä; profeetta Muhammadin kerrotaan luvanneen, että ne luetteleva löytää kerran itsensä paratiisin porteilta.


title: The Beach

text: The Beach on Danny Boylen ohjaama seikkailudraama. Elokuva sai ensi-iltansa vuonna 2000 ja se perustuu Alex Garlandin vuonna 1996 julkaistuun romaaniin "Laguuni". John Hodge sovitti romaanin elokuvaksi. Elokuvan pääosaa näyttelee Leonardo DiCaprio, muissa rooleissa näyttelee muun muassa Tilda Swinton, Robert Carlyle, Virginie Ledoyen ja Guillaume Canet. Elokuva kuvattiin Phi Phi -saarilla Thaimaassa.


title: Rannikkomänty

text: Rannikkomänty ("Pinus pinaster") on Välimeren seudulla kasvava havupuu.


title: Rannikkomänty

text: Rannikkomänty kasvaa 20 m korkeaksi ja sen oksisto voi olla 7 m leveä.


title: Rannikkomänty

text: Rannikkomänty elää luonnonvaraisena Välimerellä. Sitä on istutettu puutavaran tuotantoa varten myös esimerkiksi Australiaan ja Etelä-Afrikkaan, missä siitä on tullut haitallinen vieraslaji. Rannikkomänty luetaan maailmanlaajuisesti sadan haitallisimman vieraslajin joukkoon.


title: Rannikkomänty

text:
Rannikkomäntyä kasvatetaan puutavaraksi etenkin Espanjassa ja Portugalissa, missä se on kuudenneksi tärkein talouspuu.
Puun kuorta on käytetty rohdoksena ja pula-aikana ravintona pettuleivän tapaan.


title: Vladimir Belov

text: Vladimir Belov (1906–1989) oli neuvostoliittolainen pianisti ja pianonsoiton opettaja.


title: Vladimir Belov

text: Belov oli Felix Blumenfeldin oppilas. Hänellä oli lupaava ura konserttipianistina.


title: Vladimir Belov

text: Belov opetti pianonsoittoa Moskovan konservatoriossa, missä hänet tunnettiin hyvin suvaitsevana opettajana suhteessa oppilaisiinsa. Hän opetti ryhmissä, joissa kaikki ottivat osaa tunnille soittaen vuorotellen. Hänen oppilaitaan olivat muun muassa Aleksandr Baltin ja Edison Denisov. Hän myös toimitti venäläistä musiikkia nuottipainoksiksi, yleensä useilla vaihtoehtoisilla sormituksilla.


title: Vladimir Belov

text: Melodija-levy-yhtiöllä on yksi tunnettu levytys Belovilta; hän on mukana levyllä nimeltä "Pupils of Felix Blumenfeld".


title: Vladimir Belov

text: Vladimir Belov plays Etude g-moll op.14, composer Felix Blumenfeld


title: Kansallistyöhuoneet

text: Kansallistyöhuoneet (ransk. "Ateliers nationaux") oli Pariisissa Ranskan toisen tasavallan alkuaikoina keväällä 1848 tehty yritys voittaa työttömyys valtiollisten tukitoimenpiteiden avulla. Epäonnistunut kokeilu johti Pariisissa nk. heinäkuun levottomuuksiin heinäkuussa 1848.


title: Kansallistyöhuoneet

text: Tyytymättömyys Ranskaa hallinneeseen kuningas Ludvig Filip I:een johti helmikuun vallankumoukseen helmikuussa 1848. Kuningas syrjäytettiin ja Ranska julistettiin tasavallaksi. Uuden tasavallan väliaikainen hallitus julisti 25. helmikuuta 1848 jokaisella ranskalaisella olevan oikeuden työhön. Jotta tämä oikeus voitaisiin toteuttaa joukkotyöttömyyden piinaamassa maassa, väliaikainen hallitus päätti 27. helmikuuta perustaa Pariisiin ja sen ympäristöön kansallistyöhuoneita, joissa työttömille tarjottaisiin työtä valtion palkkalaisina. Työhuonekokeilu päätettiin aloittaa Pariisista, jossa oli huomattavan paljon työttömiä, mutta sen laajentamista muuallekin Ranskaan suunniteltiin.


title: Kansallistyöhuoneet

text: Kansallistyöhuoneiden työläisten oli tarkoitus tehdä yhteiskunnallisesti merkittäviä rakennus- ja muita töitä. Julkisten töiden ministeriö päättikin rakennuttaa työhuoneiden henkilökunnan avulla esimerkiksi Montparnassen ja St. Lazaren rautatieasemat. Ongelmalliseksi osoittautui pian, että kansallistyöhuoneisiin pestautui työhön huomattavasti oletettua enemmän työntekijöitä. Työläisille maksettiin heidän koulutuksestaan, ammattitaidostaan ja työkokemuksestaan riippumatta kaikille samaa 2 frangin päiväpalkkaa (työttömät saivat samaan aikaan 1,5o frangin päivittäisen työttömyyskorvauksen), joka oli sangen kilpailukykyinen palkka. Tämän takia monet jättivät aikaisemmat työpaikkansa ja ilmoittautuivat työttömiksi päästäkseen kansallistyöhuoneen palvelukseen. Maaliskuussa 1848 työhuoneissa työskenteli noin 21.000 henkilöä, huhtikuussa 94.000 ja toukokuussa jo 115.000.


title: Kansallistyöhuoneet

text: Työntekijöiden määrän nopea nousu johti kansallistyöhuoneiden kustannusten räjähdysmäiseen nousuun. Samalla kävi ilmi, ettei näin suurelle työttömien joukolle enää voitu järjestää järkeviä tehtäviä. Yleishyödyllisten rakennushankkeiden sijasta työhuoneiden työntekijät saatettiin määrätä kaivamaan kaivantoja puistoihin ja sitten täyttämään ne. Tämä johti työhuonekokeilun kasvavaan kritiikkiin veronmaksajien keskuudessa. Porvarillisesti ajattelevat kansalaiset pelkäsivät lisäksi, että kansallistyöhuoneet muodostuisivat marxilaisen kiihotuksen pesäpaikoiksi.


title: Kansallistyöhuoneet

text: Kesäkuussa kokoontunut uuden tasavallan perustuslakia säätävä kansalliskokous päätti lakkauttaa työhuoneet 21. kesäkuuta 1848. Naimattomat 17–25-vuotiaat miehet määrättiin siirtymään armeijan palvelukseen, muut taas määrättiin hätäaputöihin Ranskan kaukaisempiin osiin, kauaksi Pariisista. Päätös johti Pariisissa verisiin nk. heinäkuun mellakoihin, joissa kenraali Louis-Eugène Cavaignac löi kansanjoukkojen vastarinnan.


title: Red Bull RB8

text: Red Bull RB8 on itävaltalaisen Formula 1 -talli Red Bullin käyttämä auto kaudella 2012. Auton on suunnitellut Adrian Newey ja sitä kuljettavat edellisen vuoden F1-maailmanmestari Sebastian Vettel ja Mark Webber. Auto julkistettiin virallisesti 6. helmikuuta.


title: Aurèle Nicolet

text: Aurèle Georges Nicolet (22. tammikuuta 1926 Neuchâtel, Sveitsi – 29. tammikuuta 2016 Freiburg im Breisgau, Saksa) oli sveitsiläinen huilisti.


title: Aurèle Nicolet

text: Nicolet opiskeli Andre Jaunet’n, Willy Burkhardin, Marcel Moysen ja Yvonne Drapierin johdolla. Hän voitti Geneven huilukilpailun 1948. Nicolet toimi professorina Berliinin musiikkiakatemiassa 1953−65 sekä Freiburgin musiikkikorkeakoulussa 1965−83. Hän oli Berliinin filharmonikkojen soolohuilistina 1950−59. Nicolet vieraili myös Suomessa, esimerkiksi Joensuussa 1990.


title: Sovituksen kuilu

text: Sovituksen kuilu ("Absolution Gap") on Alastair Reynoldsin tieteisromaani vuodelta 2003. Se on jatkoa "Lunastuksen arkille". Suomeksi se ilmestyi 2007 Hannu Tervaharjun kääntämänä.


title: Sovituksen kuilu

text: Kirja jatkaa 20 vuoden päästä siitä mihin "Lunastuksen arkki" jäi. Araratin siirtokunta joutuu reagoimaan "tukahduttajien" ja "yhtyneiden" saapumiseen. Siirtokunnan ja koko ihmiskunnan tulevaisuus sodassa tukahduttajia vastaan näyttää epätoivoiselta. Siirtokuntalaiset lähtevät etsimään ratkaisua Helalta.


title: Lappeenrannan humppafestivaalit

text: Lappeenrannan humppafestivaalit oli Lappeenrannassa vuosina 1977–1988 järjestetty vuotuinen humppamusiikin ympärille rakennettu kesätapahtuma, joka keräsi alkuvuosina parhaimmillaan kymmeniätuhansia kävijöitä. Tapahtuma järjestettiin yleensä heinäkuun ensimmäisenä viikonvaihteena.


title: Lappeenrannan humppafestivaalit

text: Humppafestivaaleja on sanottu Suomen ensimmäiseksi iskelmäfestivaaliksi, jonka alkuvuosien valtaisa kansansuosio pohjautui yleiseen 1970-luvun ”humppakuumeeseen”. Tapahtuman on arvioitu elvyttäneen myös yleisellä tasolla suomalaisten kiinnostusta tanssimusiikkiin 1970- ja 1980-lukujen vaihteessa. Toisaalta sen on arvosteltu leimanneen Lappeenrantaa kauan päättymisensä jälkeenkin kaupallisella ja rahvaanomaisella imagollaan.


title: Lappeenrannan humppafestivaalit

text:
Pekka Gronowin mukaan 1970-luvun humppainnostusta yleensä oli pohjustanut Erkki Junkkarisen vuodesta 1974 alkanut suursuosio. Ajan levytarjonta oli laajalti unohtanut suuren yleisön, jolle humppa merkitsi kotimaisen iskelmäperinteen tarjoamaa vastapainoa. Mikko Vanhasalon mukaan 1970-luvun puolivälin jälkeen muodostui suoranainen ”humppakuume”, joka kulminoitui Lappeenrannan humppafestivaaleihin.
Ensimmäiset humppafestivaalit vuonna 1977 järjesti Heikki Hietamiehen ja Ilpo Hakasalon vuonna 1976 perustama yhdistys "Humpan Ystäwät ry." Tapahtumasta tuli välitön yleisömenestys. Myös Lappeenrannan kaupunki tuki tapahtumaa 19 000 markalla rakentaen sen yhteyteen "Tuutha siekii" -satamaportin. Kaupunginjohtaja Jarmo Kölhin mukaan festivaalista aiottiin tehdä kilpailukykyinen kulttuurikesätapahtuma, vaikka se ei välttämättä "kykenisikään kilpailemaan Savonlinnan oopperajuhlien kanssa". Pekka Oksalan mukaan ensimmäisen festivaalin kävijämäärä oli arvioijasta ja laskutavasta riippuen 15 000–30 000. Samaten arviot festivaalin tuottamasta taloudellisesta hyödystä olivat jokseenkin vaihtelevia.


title: Lappeenrannan humppafestivaalit

text: Humppafestivaaleille tuli osallistujia parhaimmillaan bussilasteittain ja kävijämäärä oli enimmillään 60 000 vuonna 1978. Varsinaisia lipun tapahtumaan lunastaneita oli tuolloin noin 40 000. Lappeenrannan kaupunki tuki vuoden 1978 tapahtumaa 58 500 markalla. Muina alkuvaiheen vuosina kävijämäärä vaihteli 20 000 ja 35 000 välillä.


title: Lappeenrannan humppafestivaalit

text: Festivaaleilla järjestettiin varsinaisen paritanssiviihteen lisäksi esimerkiksi humppaorkesterikilpailu, festivaali avattiin "humppakulkueella" ja tanssiparit kilpailivat kestävyydessä keskenään humppamaratonilla. Lappeenrannan tori muuttui "humppatoriksi" ja paikalle kokoontui paljon väkeä markkinamaisiin tunnelmiin. Alkuvuosina tapahtuma sai myös laajaa mediahuomiota, eritoten Mainostelevision 1970-luvun lopulla "hiljaista enemmistöä" myötäilleen musiikkipolitiikan ansiosta. Neljänä ensimmäisenä vuonna festivaaleille lähetti tervehdyksensä Hietamiehen mukaan jopa tasavallan presidentti Urho Kekkonen. Myös maaherra osallistui tapahtuman pääkonsertteihin.


title: Lappeenrannan humppafestivaalit

text: Festivaalien eräs päätapahtumista oli humppamaraton, jossa tanssittiin humppaa 55 minuutin pituisissa jaksoissa. Tanssijaksojen välillä pidettiin viiden minuutin tauko. Kilpailu päättyi, kunnes tanssilattialla oli enää viimeinen pari jäljellä. Ensiapuryhmä oli valmiina ja hoiti kilpailijoiden rakkoja ja kramppeja. Aloitusvuoden maratonennätykseksi saatiin 38,5 tuntia. Vuonna 1980 festivaaleilla saavutettiin humppamaratonin maailmanennätys, jossa voittajapariskunta tanssi yhteen menoon 65 tuntia ja 15 minuuttia. Vuonna 1981 sää oli helteinen ja maratonin voitto heltisi 31 tunnin suorituksella.


title: Lappeenrannan humppafestivaalit

text: Vuoden 1982 ennätykseksi on mainittu jopa 68 tunnin suoritus. Lähes kolmen vuorokauden jälkeen kilpailijapariskuntien liikehdintä ei tosin kaikkien mielestä enää juurikaan muistuttanut tanssimista. Monet kilpailijaparit olivat festivaalien vakiovieraita, joista uskollisimmat saattoivat osallistua tanssimaratonille jopa kymmenenä vuonna. Tanssimaratoonarien suoritusta on toisaalta kuvattu "kauheaksi koettelemukseksi", toisaalta vakiokilpailijoilla on kerrottu olleen jopa omia faneja, jotka toivat heille kortteja ja ruusuja. Myös yleisön kannustuksen on kerrottu yltyneen hurjiin mittoihin kilpailujen edetessä.


title: Lappeenrannan humppafestivaalit

text: Vaikka tapahtuma toi Lappeenrantaan runsaasti matkailijoita, se kohtasi vastustusta Lappeenrannan kaupungin päättäjien ja sivistyneistön taholta, eikä kaupungin johto juurikaan vieraillut tilaisuuksissa. Esimerkiksi kaupungissa vaikuttaneen, jazz-musiikista enemmän pitäneen, pastori Matti J. Kurosen kerrotaan kulkeneen kaupungilla "Humpan vihollinen" -paita päällä. Heikki Hietamiehestä ja festivaaleista tehtiin pilaa paikkakunnan vappujulkaisussa ja tapahtumaa kritisoitiin runsaasti paikallislehdessä. Kaupungin paremman väen sanottiin muuttaneen festivaalin ajaksi toisaalle humppaa karttaakseen. Myös kaupungin johdon on kerrottu pitäneen tapahtumaa "junttimaisena", vaikka Lappeenrannan kaupunki tukikin festivaalia taloudellisesti enimmillään noin 150 000 markalla. Janne Saarakkalan mukaan humppafestivaalit olivat ensimmäisiä 1970-luvun massatapahtumia, johon alettiin myydä pääsylippuja siinä missä tapahtumat oli aiemmin toteutettu talkoilla. Tämä aiheutti humppafestivaaleille kaupallisen imagon, joka hänen mukaansa saattoi olla eräs syy sen yleensäkin huonolle maineelle. Kaupungin tuki lakkasi vuonna 1981 ja festivaali tuotti 10 000 markan tappiot.


title: Lappeenrannan humppafestivaalit

text: Kaupungin vetäydyttyä tapahtumasta järjestäjät pyrkivät kosiskelemaan festivaalin uudeksi pitopaikaksi Lahtea. Lyhyt varoitusaika kariutti kuitenkin festivaalin siirtämisajatukset. Myös Heikki Hietamies sai tarpeekseen arvostelusta, jota hän koki muun muassa toimittaja Anna-Kaisa Hermusen, kuten yleensäkin festivaalin arvostelijoiden taholta. Hän jätti humppafestivaalien järjestelytehtävät siirtyen perustamaan Seinäjoen tangomarkkinoita (alk. 1985) yhteistyössä Tauno Äijälän ja Lasse Lintalan kanssa. Humppafestivaaleja järjestettiin silti vuosittain talkoovoimin aina vuosikymmenen loppupuolelle saakka. Vuodesta 1981 alkaen tapahtuman järjestämisestä vastasi Lappeenrannan harmonikkakerho paikallisten urheiluseurojen tuella.


title: Lappeenrannan humppafestivaalit

text: Kävijämäärät alkoivat laskea voimakkaasti, vaikkakin festivaali jaksoi yhä houkutella uskollisia humppamaratoonareita. Samoihin aikoihin humppainnostus yleensäkin oli Suomessa hiipumassa, minkä esimerkiksi Toivo Kärki oli todennut senaikaisissa muistelmissaan. Vuonna 1984 järjestäjät kokeilivat tapahtumaan liittyen lasten Känkkäränkkä-tapahtumaa ja Lappeenranta-salissa järjestettyjä konsertteja. Vuonna 1986 Heikki Hietamies vieraili tapahtuman 10-vuotisjuhlassa.


title: Lappeenrannan humppafestivaalit

text: Loppuvuosina talkooväki alkoi uupua ja ideat ehtyä. Vuoden 1987 ”Hyde Park” -tilaisuuteen ei saapunut paikalle yksikään kutsutuista puhujista. Viimeisenä vuonna 1988 tapahtumaa vaivasi vieläpä voimakas ukkosmyrsky. Viimeisten festivaalien epäonni huipentui maratonhumppaajien tekemään rikosilmoitukseen. He keskeyttivät yhteisellä sopimuksella kisan ukkosmyrskyn jälkeen ja vaativat järjestäjiltä saamatta jääneitä palkintoja.


title: Lappeenrannan humppafestivaalit

text: Humppafestivaaleja yritettiin vielä elvyttää vuosituhannen vaihteessa, jolloin Lappeenrannan Urheilu-Miehet järjestivät kolmipäiväisen "Lappeenranta-humppa"-tapahtuman Iittiän lavalla vuosina 2000 ja 2001. Yleisötavoite 6 000 kävijästä jäi kauaksi, puhumattakaan tapahtuman kasvutavoitteesta, joka tähtäsi alkuvuosien kävijämäärien saavuttamiseen muutaman vuoden sisällä. Tapahtuman yleisömäärät pysyivät kumpanakin kesänä normaalien tanssi-iltojen tasolla.


title: Lappeenrannan humppafestivaalit

text:
Festivaalien humppakilpailuun tuotettiin runsaasti erityisesti sinne tarkoitettuja iskelmiä, eritoten humppia, miltä pohjalta toimittaja Kalevi Pollari on arvellut termin "käyttöiskelmä" syntyneen suomalaiseen sanastoon. Festivaali antoi nostetta myös Erkki Junkkarisen samoihin aikoihin levyttämään humppaan "Lappeenrantaan". Heikki Hietamiehen mukaan festivaalin perimmäisenä tarkoituksena olikin suomalaisen tanssimusiikin "pelastaminen" ja sitä voidaan pitää jopa ensimmäisenä suomalaisena iskelmäfestivaalina. Hietamies itse on arvioinut tuhansien ihmisten kiinnostuneen uudelleen tanssimusiikista festivaalin ansiosta ja sillä oli suuri merkitys ainakin paikkakunnan omien tanssilavojen ja urheiluseurojen toiminnan elpymiselle.
Lappeenrannassa festivaaleja on arvosteltu myös niiden päättymisen jälkeen siitä, että ne aiheuttivat kaupungin imagoon rahvaanomaista leimaa, jossa kaupungin nimi ja historia valjastettiin lyhytaikaisen liiketoiminnan välineeksi. Humppafestivaalien jälkeen Lappeenrannan kaupunki yritti seuraavina vuosina irtautua humppaimagostaan järjestämällä ja tukemalla korkeamman profiilin kesätapahtumia, jotka kuitenkin tuottivat huomattavia taloudellisia tappioita. Humppafestivaaleja rahvaanomaisine imagoineen on kuvattu yli kaksi vuosikymmentä niiden päättymisen jälkeen jopa legendaksi. Janne Saarakkalan mukaan festivaaleja pidettiin "liian äänekkäinä, liian pinnallisina ja liian kaupallisina". Tapahtumaa perustamassa olleen Heikki Hietamiehen mielestä puolestaan festivaali ja sen myötä pinnalle noussut "Lappeenrantaan"-humppa toivat kaupungille merkittävää matkailumainosta useiksi vuosiksi.


title: Lappeenrannan humppafestivaalit

text: Lappeenrannan humppafestivaalien perinnettä jatkavia humpan suomenmestaruuskilpailuja on pidetty useina vuosina "Suomalaisen Humpan yhdistyksen" järjestäminä. Vuonna 1997 ne elvytettiin "Joensuun humppamarkkinoilla", minkä jälkeen niitä on pidetty vuosittain Joensuun tanssiviikon yhteydessä muun muassa Joensuussa ja Liperissä.


title: Lappeenrannan humppafestivaalit

text: Lappeenrannan kaupunginteatteri tuotti humppafestivaaleihin ja erityisesti sen maratontanssi-ilmiöön pohjautuvan, Janne Saarakkalan ohjaaman musikaalin "Suuri humppamusikaali", jonka ensi-ilta oli 13. marraskuuta 2010. Musikaalia esitettiin keväälle 2011 saakka.


title: Puijonlaaksontie

text: Puijonlaaksontie on 2+2-kaistainen katu Kuopiossa. Tie alkaa Savilahdentien ja Niiralankadun risteyksestä ja päättyy Puijonkadun, Puijontien ja Kellolahdentien risteykseen. Tie kulkee koko matkan valtatie 5:n rinnalla, ja sen varrella sijaitsee mm. Kuopion yliopistollinen sairaala.


title: Savilahdentie

text: Savilahdentie on 2+2-kaistainen katu Kuopion Savilahdessa. Katu alkaa etelästä valtatie 5:n liittymästä ja loppuu Puijonlaaksontien ja Niiralankadun risteykseen. Tie kulkee koko matkan valtatie 5:n rinnalla ja jatkuu pohjoisessa Puijonlaaksontienä. Savilahdentien varrella sijaitsee mm. Itä-Suomen yliopiston Kuopion kampus. Linja-autolinjoista mm. 4, 16, 21, 23, 29 ja 48 käyttää Savilahdentietä.


title: Palawaninpöllönen

text: Palawaninpöllönen ("Otus fuliginosus") on pöllöihin kuuluva lintu. Se on kotoperäinen Filippiineillä, jossa sitä tavataan Palawanilla ja naapurisaarilla Alabaginilla ja Balabacilla, lisäksi vahvistamaton ilmoitus on Calauitilta. Sen elinpiiriä ovat subtrooppiset ja trooppiset alavat metsät, viljelmät ja laidunmaat.


title: White Music

text: White Music on brittiläisen XTC-yhtyeen esikoisalbumi vuodelta 1978. Tuottaja on John Leckie ja levy-yhtiö Virgin Records.


title: White Music

text: Erään arvioin mukaan XTC oli yksi jännittävimmistä tulokkaista popmusiikissa levyn ilmestymisen aikoihin. Sen musiikissa oli havaittavissa vaikutteita sellaisista tekijöistä kuin Frank Zappa, Sparks, Roxy Music sekä The Hollies ja muut 1960-luvun beat-yhtyeet.LP-levyn etiketissä kappaleiden vaihtoehtoisia nimiä ovat "Cross Wires", "All Along the Watchtower", "Into the Atom Age", "I'll Set Myself on Fire" ja "New Town Animal in a Furnished Cage".


title: White Music

text: Laulujen julkaisija on Virgin Music (Publishers) Ltd paitsi "All Along the Watchtowerin" osalta B. Feldman & Co Ltd.


title: White Music

text: Albumilta on julkaistu single "Statue of Liberty" / "Hang on to the Night" (Virgin VS 201). Sen ja yhtyeen edellisen singlen "Science Fiction" perusteella yhtyeen on havaittu muistuttavan alkuaikojen Roxy Musicia ja tekevän laadukkaita ja persoonallisia single-kappaleita.Yhtyeen roudareina ovat toimineet Steve "Redwood" Warren ja Jeff "Caring" Fitches. PA-laitteistosta on huolehtinut Dave Looker Sound Services -yhtiöstä. Konsulttina ("Match Consultant") on toiminut Belinda Armstrong ja managerina Ian Reid yhtiöstä Global Domination Co.LP-levykannen takapuolella on kolme valokuvaa kustakin yhtyeen jäsenestä.


title: Striptease (elokuva)

text: Striptease on vuonna 1996 ensi-iltansa saanut draamakomedia, jonka on ohjannut Andrew Bergman. Elokuvan pääosia esittävät Demi Moore, Burt Reynolds, Armand Assante, Ving Rhames, Robert Patrick, Siobhan Fallon Hogan, Rumer Willis, Paul Guilfoyle, Jerry Grayson ja Robert Stanton.


title: Striptease (elokuva)

text: Elokuva sai peräti kuusi Razzie-palkintoa: huonoimpana elokuvana, huonoimmasta ohjauksesta, huonoimmasta käsikirjoituksesta, huonoimmasta naispääosasta, huonoimmasta musiikkikappaleesta ja huonoimmasta näyttelijäparista. Elokuva oli kritiikistä huolimatta taloudellinen menestys.


title: Yleisluistelun Suomen-mestaruuskilpailut 1897

text: Suomen luistelumestaruudesta kilpailtiin ensimmäisen kerran Helsingissä 28. helmikuuta - 1. maaliskuuta 1897. Vain miehet kilpailivat. Kilpailijoita oli mukana myös Pietarista, ja sieltä tuli myös Suomen mestari, Nikolai Krjukov. Hänellä ja Gustaf Estlanderilla oli kaksi matkavoittoa, jolloin mestaruus ratkaistiin kaikkien matkojen yhteisajan perusteella.


title: Työmies (täsmennyssivu)

text: Työmies tarkoittaa muun muassa seuraavia:


title: Alain Traoré

text: Alain Traoré (s. 31. joulukuuta 1988 Bobo Dioulasso, Burkina Faso) on burkinafasolainen jalkapalloilija. Keskikentällä pelaava Traoré edustaa Ranskan pääsarjassa pelaavaa FC Lorientia


title: Alain Traoré

text: Traoré pelasi uransa alussa kotimaassaan Planete Championissa vuosina 2004–2005, jonka jälkeen hän siirtyi Ranskaan AJ Auxerren riveihin. Traoré pelasi vuonna 2009 lainalla Stade Brestoissa. Auxerren pudottua pääsarjasta kauden 2011/12 jälkeen Traoré siirtyi Lorientiin.


title: Alain Traoré

text: Traoré on pelannut Burkina Fason maajoukkueessa vuodesta 2006 lähtien. Hän pelasi ensimmäiset arvokisansa vuoden 2012 Afrikan mestaruuskisoissa, jossa hän teki myös maansa avausmaalin kisojen aikana Angolaa vastaan.


title: Clear (albumi)

text: Clear on yhdysvaltalaisen Spirit-yhtyeen kolmas, vuonna 1970 julkaistu studioalbumi. Sen on tuottanut Lou Adler ja levy-yhtiö on Ode Records. Alkuperäinen luettelotunnus on Z1Z 44016.


title: Clear (albumi)

text: Albumin kansikuvaa hallitsee Spiritin rumpali Ed Cassidyn profiili.


title: Clear (albumi)

text: LP-levyjen jakelusta on huolehtinut CBS Records Inc., 51 W. 52nd Street, New York.Laulujen julkaisija on Hollenbeck Music, Inc. paitsi kappaleiden "Ice" ja "Clear" osalta Screen Gems Music, Inc.Albumi on julkaistu vuonna 2010 Sony Music Entertainmentin toimesta sarjassa "Original Album Classics" 5xCD (Epic 88697646982 CD3). Paketissa on viisi Spiritin ensimmäistä albumia. Tässä artikkelissa käsitellyn albumin oheen on lisätty ylimääräiset kappaleet:Kappale "1984" viittaa George Orwellin kuuluisaan tulevaisuudenutopiaan "Vuonna 1984".


title: Clear (albumi)

text: Hidasrytmisen soitinkappaleen "Coral" lopuun on liitetty "Clear"-albumin mainos. Se sisältää pätkän kappaleesta "So Little Time to Fly".


title: Gibbs

text: Gibbs on muun muassa seuraavien henkilöiden sukunimi:


title: Leuka-ahven

text: Leuka-ahven ("Parascorpis typus") on ahvenkaloihin kuuluva eteläisen Afrikan lähistöllä elävä kalalaji. Se on ainoa laji leuka-ahventen heimossa ("Parascorpididae").


title: Leuka-ahven

text: Leuka-ahven luetaan eräissä lähteissä ruoriahventen ("Kyphosidae") heimoon kuuluvaksi. Se on ruumiinmuodoltaan ovaalinmallinen ja otsan profiili on jyrkkä. Laji voi kasvaa suurimmillaan noin 60 cm:n pituiseksi. Leuka-ahvenen suu on kookas ja alaleuka työntyy yläleukaa edemmäs. Kalalla on yksi piikikäs ja pitkä selkäevä ja pyrstöevä on selkeästi haarautunut. Aikuiset yksilöt ovat väriltään ruskehtavan harmaita ja nuorilla leuka-ahvenilla on useita kermanvärisiä juovia kyljissä.


title: Leuka-ahven

text: Leuka-ahventa tavataan ainoastaan eteläisestä Afrikasta, alueelta, joka ulottuu Mosambikin Maputosta Etelä-Afrikkaan False Baylle. Kalat elävät koralliriutoilla suhteellisen matalissa vesissä. Erityisesti nuoret kalat elävät usein kivien ja korallien koloissa ja luolissa. Leuka-ahvenen ravinto koostuu pääasiassa krillistä ja muusta eläinplanktonista. Toisinaan se syö myös pieniä kaloja. Kalastajat saavat leuka-ahventa saaliiksi vain harvoin, mutta se on hyvä ruokakala.


title: Tyyppi 21 -fregatti

text: Tyypin 21 fregatit olivat Britannian Kuninkaallisen laivaston fregattiluokka, johon kuului kaikkiaan kahdeksan 1970-luvun jälkipuoliskolla palvelukseen otettua alusta. Aluksista kaksi tuhoutui Falklandin sodassa ja loput kuusi myytiin 1993-1994 Pakistanille, joka luokitteli alukset hävittäjiksi nimeten ne Tariq-luokan hävittäjiksi. Luokan pohjalta Vosper Thornycroft valmisti Brasilian laivastolle seitsemän Niteroi-luokan fregattia.


title: Tyyppi 21 -fregatti

text: Työväenhallituksen päätös vuonna 1966 luopua kuninkaallisen laivaston lentotukialuksista johti CVA-01 projektin lakkauttamiseen. Lisäksi lentotukialusten saattajiksi suunnitelluista tyypin 82 -hävittäjistä valmistui ainoastaan "HMS Bristol" kolmen muun tultua peruutetuksi. Tuolloin tyypin 82 -hävittäjien korvaajaksi suunniteltu uusi pienemmät tyypin 42 hävittäjät olivat vasta suunnitteluvaiheen alussa samoin kuin Leander-luokan korvaajiksi suunnitellut tyypin 22 fregatit. Päätöksen seurauksena oli syntynyt vaje alusten hankinnassa. Laivaston suunnittelutoimisto oli täystyöllistetty kahden alusluokan suunnittelussa, joten laivasto pyysi kaupallisten telakoiden apua suunnittelussa tekemällä tarjouspyynnön alusten suunnittelusta ja hankinnasta.


title: Tyyppi 21 -fregatti

text: Alustyypillä piti olla kyky suojata saattueita tai laivasto-osastoa sukellusveneiden tai pinta-alusten hyökkäyksiltä sekä torjua joko lentokoneiden tai ohjusten hyökkäykset itseään vastaan. Suunniteltuun aseistukseen kuului yksi Vickersin 4,5 tuuman Mk.8 automaattitykki, neliohjuksinen Short SeaCat-ilmatorjuntaohjusten laukaisualusta, merimaaliohjuksin ja sukellusveneentorjuntatorpedoin varustettu Westland WG13 -helikopteri, kuusi torpedoputkea sekä kaksi kahden tuuman omasuojaheitintä. Modernisointien yhteydessä alusten aseistukseen lisättiin neljän Exocet-merimaaliohjuksen laukaisualustat ja Falklandin sodan kokemusten perusteella lisättiin kaksi Oerlikonin 20 millimetrin ilmatorjuntatykkiä.


title: Tyyppi 21 -fregatti

text: Alusten propulsiojärjestelmänä oli COGOG (), johon kuului kaksi toisistaan riippumatonsa omaa akseliaan pyörittävää järjestelmää. Kumpaankin kuului Rolls-Royce Olympus TM3B ja Tyne RMIC -kaasuturbiini, jotka oli liitetty voimansiirtojärjestelmän kautta toisiinsa ja edelleen akseliin.


title: Terra Nova (televisiosarja)

text: Terra Nova on yhdysvaltalainen tieteisfiktiosarja vuodelta 2011. Sarjan tuottajayhtiöt ovat Amblin Television, Chernin Entertainment, Kapital Entertainment, Siesta Productions ja 20th Century Fox Television. Brittiläisen kirjailijan Kelly Marcelin ideaan perustuvan sarjan ensimmäinen osa esitettiin 26. syyskuuta 2011 FOX-kanavalla. Suomessa sarjaa alkoi esittää 28. tammikuuta 2012 alkaen MTV3. "Terra Nova" päätettiin lopettaa jo ensimmäisen tuotantokauden jälkeen suosiosta huolimatta. Sarjan tekeminen oli erikoistehosteiden vuoksi varsin kallista. Yhden jakson tekeminen maksoi noin neljä miljoonaa Yhdysvaltain dollaria. Sarjaa on tarjottu toisille tuotantoyhtiöille, jotka voisivat haluta jatkaa sarjan tekoa.


title: Terra Nova (televisiosarja)

text: Sarjan tarina sijoittuu 85 miljoonan vuoden takaiseen maapallon esihistoriaan, jonne vuonna 2149 tuhoutumassa olevasta maailmasta on asettunut teleportin kautta siirtokunnallinen ihmisiä.


title: Terra Nova (televisiosarja)

text: Vuonna 2149 maailma on tuhoutumassa ylikansoitukseen ja saasteisiin, suurin osa kasvillisuudesta ja eläinkunnasta on kuollut sukupuuttoon. Tiedemiehet ovat kuitenkin löytäneet aika-avaruusjatkumosta murtuman, jonka kautta on mahdollista matkustaa 85 miljoonaa vuotta menneisyyteen, liitukauden maailmaan, rinnakkaisuniversumiin. Ihmiskunnan tulevaisuuden turvaamiseksi esihistoriaan päätetään perustaa siirtokunta, Terra Nova, jota johtaa ensimmäisenä aikaportin kautta kulkenut komentajakapteeni Nathaniel Taylor (Stephen Lang).


title: Terra Nova (televisiosarja)

text: Kymmenennen siirtolaisryhmän mukana Terra Novaan saapuu siirtokunnan lääkäriksi värvätty Elisabeth Shannon (Shelley Conn) sekä hänen lapsensa, 17-vuotias poika Josh (Landon Liboiron) ja 15-vuotias tytär Maddy (Naomi Scott). Perheen isä Jim Shannon (Jason O’Mara) on entinen chicagolaispoliisi, joka on joutunut vankilaan perheen hankittua lainvastaisesti kolmannen lapsen, Zoen (Alana Mansour). Elisabeth auttaa Jimin pakenemaan vankilasta, että hän voi seurata perhettään Terra Novaan, ja myös salakuljettaa tyttärensä Zoen repussaan aikaportin läpi.


title: Terra Nova (televisiosarja)

text: Saapumista seuraavana päivänä sairaalasta karannut potilas yrittää ampua Taylorin, mutta maatalouspalveluun määrätty Jim onnistuu estämään aikeen. Taylor vie Jimin ajelulle Terra Novan ulkopuolelle, ja kertoo miehen kuuluvan kuudennen siirtolaisryhmän mukana tulleisiin Kuutosiin (), jotka ovat aseistautuneet ja karanneet siirtokunnasta. Taylor tarjoaa Jimille työtä siirtokunnan turvallisuuspäällikkönä ja hän suostuu tarjoukseen.


title: Kron Gracie

text: Kron Gracie (s. 11. heinäkuuta 1988 Rio de Janeiro, Brasilia) on brasilialainen brasilialaisen jujutsun harjoittaja ja vapaaottelija. Kron kuuluu tunnettuun Gracien sukuun. Hänen isänsä on vapaaottelija Rickson Gracie ja isoisänsä brasilialaisen jujutsun kehittäjä Hélio Gracie. Kron on voittanut brasilialaisen jujutsun maailmanmestaruuden kahdesti ja kerran euroopanmestaruuden.Kron Gracie on pelattava hahmo EA Sports MMA nimisessä pelissä.


title: Munkkivuoren yhteiskoulu

text: Munkkivuoren yhteiskoulu oli Helsingin Munkkivuoressa vuosina 1958–1979 toiminut yksityinen oppikoulu. Koulun oma rakennus valmistui Munkkivuoreen Raumantielle 1959–1960. Sen suunnitteli arkkitehti Toivo Korhonen. Koulua ylläpiti Munkkivuoren yhteiskoulun kannatusyhdistys ja sen rehtorina toimi koko olemassaolon ajan Jouko Haavisto. Koulu sai vuonna 1961 oikeuden antaa ylioppilastutkintoja. Munkkivuoren yhteiskoulu kunnallistettiin Helsingin kaupungille vuonna 1977 peruskoulu-uudistuksen seurauksena ja se jaettiin Munkkivuoren yläasteeseen ja lukioon, jotka molemmat toimivat vuoteen 1990. Munkkivuoren yläasteelle oppilaat tulivat Konalan, Pitäjänmäen ja Munkkivuoren ala-asteilta. Munkkivuoren lukio liitettiin Meilahden lukioon, joka puolestaan yhdistyi Käpylän lukion kanssa Helsingin luonnontiedelukioksi vuonna 1999. Vuonna 1994 koulun entisiin tiloihin muutti Helsingin ranskalais-suomalainen koulu.


title: Suunnattu syklitön verkko

text: Suunnattu syklitön verkko eli DAG () on suunnattu verkko, jossa ei ole suunnattuja syklejä. Se koostuu solmuista ja solmujen välisistä suunnatuista kaarista siten, että kaaria pitkin ei ole mahdollista kulkea suunnattua polkua joka päätyisi lähtöpisteeseensä.


title: Suunnattu syklitön verkko

text: Suunnattuja syklittömiä verkkoja käytetään matematiikkassa tai tietojenkäsittelytieteessä mallintamaan erilaisia rakenteita. Esimerkiksi osittaisjärjestys voidaan esittää DAGin avulla ja koneoppimisessa käytetyt Bayes-verkot ovat rakenteeltaan DAGeja.


title: Emmanuel Mayuka

text: Emmanuel Mayuka (s. 21. marraskuuta 1990 Kabwe, Sambia) on sambialainen jalkapalloilija. Hyökkääjänä pelaava Mayuka edustaa Englannin Valioliigassa pelaavaa Southamptonia.


title: Emmanuel Mayuka

text: Mayuka on pelannut Sambian maajoukkueessa vuodesta 2007 lähtien. Hän on pelannut kolmissa Afrikan-mestaruuskisoissa vuosina 2008, 2010 ja 2012. Vuoden 2012 kisoissa Mayuka voitti kisojen maalikuninkuuden yhdessä kuuden muun pelaajan kanssa.


title: HMS Bristol (D23)

text: HMS Bristol (viirinumero D23) oli Britannian Kuninkaallisen laivaston Tyypin 82 hävittäjä, joka valmistui luokkansa ainoana aluksena. Luokan alusten piti toimia suunnitellun CVA-01-luokan lentotukialusten saattajana, mutta lentotukialuksen hankinnan peruunnuttua luokan aluksista valmistui ainoastaan jo rakenteilla ollut "HMS Bristol".


title: HMS Bristol (D23)

text: Alus tilattiin 17. huhtikuuta 1963 Swan Hunterilta Tyne and Wearistä ja sen köli laskettiin 15. marraskuuta 1967. Alus laskettiin vesille 30. kesäkuuta 1969 ja se otettiin palvelukseen 31. maaliskuuta 1973.


title: HMS Bristol (D23)

text: Alus poistettiin aktiivipalveluksesta 1991 ja sijoitettiin koululaivaksi osaksi "HMS Excellentiä". Se on pysyvästi ankkuroitu Whale Islandille Portsmouthiin.


title: HMS Yarmouth (F101)

text: HMS Yarmouth (viirinumero F101) oli Britannian Kuninkaallisen laivaston Rothesay-luokan fregatti, joka palveli Falklandin sodassa.


title: HMS Yarmouth (F101)

text: Alus tilattiin John Brown and Companyltä Clydebankistä. Sen köli laskettiin 29. marraskuuta 1957 ja alus laskettiin vesille 23. maaliskuuta 1959. Alus valmistui 26. maaliskuuta 1960.


title: HMS Yarmouth (F101)

text: Alus upotettiin 1987.


title: Osmo Leivo

text: Osmo Kari Leivo (s. 13. marraskuuta 1945 Helsinki) on suomalainen toimittaja ja graafinen suunnittelija. Hän on toiminut koko työelämänsä aikakauslehtien taittajana.


title: Osmo Leivo

text: Päivittäisen työnsä ohessa Osmo Leivo on suunnitellut useita liikemerkkejä ja logoja, kuten Metromyyrän. Myyräpiirros osallistui Helsingin metrotoimiston Metron tunnuskilpailuun, mutta sitä ei palkittu. Valintaraati päätyi siankärsämäisen Tunnelissa-merkkiin, jota ei kuitenkaan otettu käyttöön. Kun Helsingin Sanomat esitteli sivuillaan kilpailuun osallistuneita merkkejä ja järjesti varjokilpailun, kansa valitsi myyrän. Valinta oli kiusallinen Sanomille, koska yrityksen johto ei tiennyt Osmo Leivon olevan yrityksen palveluksessa Viikkosanomien taittajana. Metromyyrän ansiosta hänet valittiin yhdeksi Suomen Kuvalehden sadasta suomalaisesta vaikuttajasta vuonna 1971.


title: Osmo Leivo

text: Osmo Leivo opiskeli graafiseksi suunnittelijaksi Ateneumissa. Hänen ensimmäinen työpaikkansa oli Apu-lehden taittajaharjoittelijana vuonna 1967. Viikkosanomiin hän siirtyi vuonna 1970, josta palasi takaisin A-lehtiin Tuulilasin taittajaksi 1972. Vuonna 1989 hän palasi takaisin Sanomien palvelukseen Tietokone-, ja Macmaailma-lehden Art Directoriksi. Hänet nimitettiin Macmaailma-lehden päätoimittajaksi vuonna 2000. Vuonna 2008 hän jäi eläkkeelle Sanoma Magazinesta. Osmo Leivo on naimisissa Marianne Köhring-Leivon kanssa ja heillä on vuonna 1985 syntynyt poika.


title: Osmo Leivo

text: Osmo Leivo on kirjoittanut lukuisia aikakauslehtiartikkeleita ja kolme kirjaa. Niko Flang sovitti vuonna 2010 Leivon lastenkirjasta "Koira joka meni kouluun" Lontoon Suomalaiseen merimieskirkkoon lastennäytelmän "The Dog who Went to School".


title: Tasso

text: Tasso voi tarkoittaa ainakin seuraavia:


title: Oreksiini A

text: Oreksiini A, tunnetaan myös nimellä Hypokretiini 1, on ihmiskehossa luontaisesti esiintyvä neuropeptidi, joka syntyy hypotalamuksessa. Oreksiini A:n on apinoilla tehdyissä kokeissa todettu tasapainottavan aivojen aineenvaihduntaa ja ehkäisevän unenpuutteesta johtuvia oireita. Oreksin A:ta voidaan mahdollisesti käyttää narkolepsian hoitoon.


title: Oreksiini A

text: Oreksiini A:n CAS-numero on 205599-75-3.


title: RFA Olmeda (A124)

text: RFA Olmeda (viirinumero A124) oli Britannian kuninkaallisen tukilaivaston () Ol-luokan tankkeri.


title: RFA Olmeda (A124)

text: Alus tilattiin 4. helmikuuta 1963 Swan Hunterilta Wallsendistä Tyne and Wearista. Sen köli laskettiin 27. elokuuta 1963 telakkanumerolla 2004 ja alus laskettiin vesille 19. marraskuuta 1964 nimettynä "RFA Oleanderiksi". Se otettiin palvelukseen 18. lokakuuta 1965.


title: RFA Olmeda (A124)

text: "RFA Oleanderin" hyväksyntä kokeet saatiin päätökseen 18. lokakuuta 1965 ja se lähti Tyne-joelta Portsmouthiin 23. lokakuuta. Alus nimettiin 4. joulukuuta 1967 uudelleen "Olmedaksi, jottei se sekaantuisi Leander-luokan nimikkoalukseen "HMS Leanderiin". Se oli eräs ensimmäisistä aluksista, jotka Britannian kuninkaallinen laivasto lähetti Etelä-Atlantille Argentiinan vallattua 1982 Falklandinsaaret. Alus otti varsinaisten sotatoimien jo päätyttyä osaa operaatio Keyholeen, jossa takaisin vallattiin Thule.


title: RFA Olmeda (A124)

text: Persianlahden sodassa alus ei palvellut 1991 sisaralustensa tavoin Persianlahdella, vaan se tuli Välimerellä "HMS Ark Royalin" ympärille koottua laivasto-osastoa ja tankkasi Persianlahdelle matkaavia aluksia.


title: RFA Olmeda (A124)

text: Alus poistettiin palveluksesta tammikuussa 1994, jonka jälkeen se ankkuroitiin Portsmouthiin. Alus myytiin intialaiselle romuttamolle, joka nimesi siirtoa varten aluksen 5. heinäkuuta 1994 "MV Niaxcoksi". Se saapui 17. elokuuta romutettavaksi Alangiin.


title: Jarkko Häikiö

text: Jarkko Juhani Häikiö (s. 11. elokuuta 1977 Helsinki) on uransa lopettanut suomalainen jalkapalloilija. Hän oli pelipaikaltaan maalivahti.


title: Serbian–Bulgarian sota

text: Serbian–Bulgarian sota käytiin 13.–28. marraskuuta 1885 Serbian kuningaskunnan ja Bulgarian ruhtinaskunnan välillä. Sota liittyi Serbian kuninkaan Milan I:n haluun laajentaa Serbian alueita ja alkoi Serbian hyökkäyksellä Bulgariaan. Merkittävimpiin sodan taisteluihin kuului Bulgarian voitto Serbiasta Slivnitsassa. Itse sota päättyi myös Bulgarian voittoon, mutta sodan jälkeen tehdyssä Bukarestin rauhansopimuksen sovittiin status quon, eli sotaa edeltäneen tilanteen, säilyttämisestä.


title: Serbian–Bulgarian sota

text: Vuonna 1885 Bulgaria oli yhdistynyt Osmanien valtakunnan alaisen Itä-Rumelian kanssa. Yhdistyminen oli toteutettu vallankaappauksella alueella. Bulgariassa yhdistyminen otettiin iloisina vastaan, mutta ulkovaltoja se huoletti. Bulgarian vanha tukija Venäjä pelkäsi sen vaikutusvallan vähenevän Bulgarian kasvaessa, ja Venäjän viholliset pelkäsivät puolestaan päinvastaista. Bulgariassa ulkovalloista pahimman uhan katsottiin muodostuvan osmaneista, joilta Itä-Rumelia oli riistetty. Bulgarian ruhtinas Aleksanteri I määräsikin Bulgarian armeijan joukot valvomaan osmanien vastaista rajaa etelässä, samalla kun hän itse saapui Plovdiviin Itä-Rumeliassa.


title: Serbian–Bulgarian sota

text: Plovdivista hän lähetti sähkeen Venäjän tsaarille saadakseen tuen yhdistymiselle. Venäjä ei tukenut hanketta vaan veti takaisin sen Bulgarian armeijassa palvelleet upseerit, jotka muodostivat lähes koko Bulgarian armeijan upseerikunnan. Bulgarialaiset olivat myös arvioineet tulevan sotilaallisen uhan suunnan väärin. Serbian kuningas Milan I oli jo aiemmin tuonut julki, ettei hän hyväksyisi Bulgarian yhdentymistä ilman uusia alueita Serbialle. Milan tukeutui Itävalta-Unkarin tukeen, ja niinpä hän ei voinut hankkia alueita esimerkiksi Itävallan osmaneilta hiljattain saamasta Bosniasta. Itävalta ei myöskään hyväksynyt laajentumista Makedoniaan. Ainoa mahdollinen laajentumissuunta oli siis Bulgaria.


title: Serbian–Bulgarian sota

text: Milan I julisti sodan Bulgarialle 13. marraskuuta ja määräsi joukkonsa hyökkäämään 14. marraskuuta. Serbian joukot eivät päässeet kovin pitkälle. Kolme päivää myöhemmin 17. marraskuuta serbialaiset kohtasivat bulgarialaiset Slivnitsassa noin 30 kilometrin päässä Sofiasta. Slivnitsan jälkeen serbialaisilla olisi ollut esteetön pääsy Sofiaan, mutta paikka oli myös erinomainen puolustuksen kannalta. Suurin osa bulgarialaisten joukoista oli tuotava paikalle maan toiselta puolelta suurimmaksi osaksi ratsain. Kaksi päivää kestäneen taistelun jälkeen bulgarialaiset voittivat hyökkäävät serbialaiset, aloittivat puolestaan oman hyökkäyksensä ja ajoivat serbijoukkoja takaa. Bulgarialaiset etenivät lopulta Serbian puolelle saakka, mutta sota päättyi lopulta Itävalta-Unkarin diplomaattiseen väliintuloon 28. marraskuuta.


title: Serbian–Bulgarian sota

text: Bulgariassa voitto Serbiasta nähtiin suurena kansallisena saavutuksena, joka yhdisti bulgarialaisia, mutta myös useimpia maan vähemmistöistä, joista monet olivat osallistuneet sotaan vapaaehtoisina. Alueellisesti Bulgaria ei kuitenkaan hyötynyt voitostaan mitään. Bukarestissa 19. helmikuuta 1886 solmitun rauhansopimuksen mukaan sota päättyi "status quo ante bellumiin", eli tilanteeseen ennen sotaa. Vuoden 1886 huhtikuussa ratkaistiin puolestaan kiistat Bulgarian yhdistymisestä. Bulgarian hallitsijasta tuli Itä-Rumelian kenraalikuvernööri, mutta asema asetettaisiin aina uudelleen viiden vuoden välein. Tämä puolestaan oli suuri pettymys bulgarialaisille. Bulgarian Aleksanteri I:n asemaa heikensi myös se, että voittoisasta sodasta huolimatta hänen katsottiin tehneen huonoja päätöksiä sotakentällä. Hän oli myös onnistunut suututtamaan Venäjän sodan seurauksena niin, että sen tsaari teki selväksi, ettei lopullinen yhdentyminen ollut mahdollista ilman Aleksanterin eroa. Joukko venäläismielisiä bulgarialaisia pakottikin ruhtinaan eroamaan ja pakenemaan maasta vuonna 1886. Lopullista ratkaisua Itä-Rumelian kysymykseen ei kuitenkaan tullut ennen vuotta 1906, jolloin osmanien nimellinen valta alueella päättyi.


title: Paitasi on pujahtanut ylleni

text: Paitasi on pujahtanut ylleni on Jenni Haukion vuonna 1999 ilmestynyt esikoisrunokokoelma.


title: Häikiö

text: Häikiö on suomalainen sukunimi, joka on muun muassa seuraavilla henkilöillä:


title: Siellä minne kuuluisi vihreää ja maata

text: Siellä minne kuuluisi vihreää ja maata on Jenni Haukion vuonna 2003 ilmestynyt toinen runokokoelma.


title: Sinä kuulet sen soiton

text: Sinä kuulet sen soiton on Jenni Haukion vuonna 2009 ilmestynyt runokokoelma.


title: HMS Hecla (A133)

text: HMS Hecla (viirinumero A133) oli Britannian Kuninkaallisen laivaston Hecla-luokan tutkimusalus, joka valmistui vuonna 1964. Alus palveli kolmisenkymmentä vuotta ennen kuin HMS "Scott" korvasi sen vuonna 1997.


title: HMS Hecla (A133)

text: Falklandin sodan aikana vuonna 1982 alus palveli ambulanssina ja kuljetti haavoittuneita sairaalalaiva SS "Ugandalle". Alus laitettiin myyntiin joulukuussa 1996. Se myytiin siviilipalvelukseen ja nimettiin MV "Blighiksi", minkä jälkeen se jatkoi vedentutkimusaluksena Irlannin rannikolla tukikohtanaan Waterford.


title: Rajya Sabha

text: Rajya Sabha () on Intian parlamentin ylähuone. Jäsenmäärä on korkeintaan 250, joista 238 jäsentä edustaa osavaltioita ja 12 jäsentä on presidentin nimittämiä. Presidentti valitsee asiantuntijoita muun muassa taiteiden, kirjallisuuden, tieteiden ja sosiaalipalvelun alalta. Edustajien kausi on kuusi vuotta. Rajya Sabha on jatkuvasti koolla, eikä sitä voi hajottaa, toisin kuin parlamentin alahuonetta, Lok Sabhaa. Osavaltioiden alahuoneiden edustajat valitsevat ylähuoneen jäsenet epäsuorilla vaaleilla suhteellista vaalitapaa noudattaenen. Varapresidentti toimii Rajya Sabhan puhemiehenä.


title: Luettelo hevosille myrkyllisistä kasveista

text: Luettelo kasveista, jotka ovat myrkyllisiä hevosille ("Equus").


title: Lok Sabha

text: Lok Sabha eli "Kansojen huone" () on Intian parlamentin alahuone. Lok Sabhan jäsenet valitaan viiden vuoden välein suoralla kansanvaalilla. Alahuoneen suurin jäsenmäärä on 552, joista 530 jäsentä edustaa osavaltioita ja 20 liittovaltion erityisalueita. Lok Sabhan tehtäviin kuuluu myös valita 238 edustajan ryhmä Intian parlamentin ylähuoneeseen, eli Rajya Sabhaan. Presidentti nimittää kaksi henkilöä edustamaan englantilaisperäisiä kansalaisia, jos he eivät muuten saa riittävää edustusta.


title: Juraj Mikúš (jääkiekkoilija, 1987)

text: Juraj Mikúš (s. 22. helmikuuta 1987 Skalica, Tšekkoslovakia) on slovakialainen jääkiekkoilija, joka pelaa Tšekin Extraligan HC Sparta Prahassa. Mikúš on pelipaikaltaan keskushyökkääjä ja laukoo oikealta. Mikúš pystyy pelaamaan kaikkia hyökkääjän paikkoja. Hänen vahvuutensa ovat nopeudessa, kiekonsuojaamisessa, maskipelaamisessa ja pelinrakentamisessa. Hänen heikkoutensa ovat puolustuspelissä.


title: Juraj Mikúš (jääkiekkoilija, 1987)

text: Mikúš on HK 36 Skalican kasvatti. Hän pelasi ensimmäiset miesten pelinsä joukkueessa Slovakian Extraligassa kaudella 2003–2004 vain 16-vuotiaana. Mikúš teki tulokaskaudellaan 2004–2005 46 ottelussa tehot 6+6=12. NHL-joukkue Montreal Canadiens varasi hänet neljännellä kierroksella 121. pelaajana .


title: Juraj Mikúš (jääkiekkoilija, 1987)

text: Kaudeksi 2006–2007 Mikúš siirtyi Pohjois-Amerikkaan CHL Import Draftissa vuonna 2006 hänet varanneeseen QMJHL-joukkue Chicoutimi Saguenéensiin. Hän oli tehoilla 29+42=71 joukkueen toiseksi paras pistemies ja maalintekijä David Desharnaisin jälkeen.


title: Juraj Mikúš (jääkiekkoilija, 1987)

text: Kaudeksi 2007–2008 Mikúš palasi Skalicaan, jossa hän oli 21 maalillaan joukkueen toiseksi paras maalintekijä Žigmund Pálffyn jälkeen ja neljänneksi paras pistemies. Kaudella 2008–2009 Mikúš oli tehoilla 31+59=90 sarjan paras syöttäjä ja toiseksi paras pistemies joukkuetoveri Pálffyn jälkeen. Myös pudotuspeleissä hän jakoi pistepörssin kakkossijan Pálffyn jälkeen. Mikúš valittiin kauden päätteeksi sarjan tähdistökentälliseen.


title: Juraj Mikúš (jääkiekkoilija, 1987)

text: Heinäkuussa 2009 Mikúš teki sopimuksen suomalaisen SM-liigajoukkueen Turun Palloseuran kanssa. Muutaman viikon päästä hän kuitenkin siirtyi NHL-joukkue Los Angeles Kingsiin käytyään aluksi joukkueen leirillä. Täten Mikúš purki sopimukseen sisältyneen NHL-pykälän myötä sopimuksen TPS:n kanssa kanssa. Hänen sopimus mahdollisi paluun Eurooppaan, mikäli hänelle ei olisi auennut pelipaikkaa. Mikúš pelasi koko kauden 2009–2010 AHL:ssä Manchester Monarchsissa.


title: Juraj Mikúš (jääkiekkoilija, 1987)

text: Mikúš edusti Slovakiaa MM-kilpailuissa vuosina 2008, 2009 ja 2012.


title: Juraj Mikúš

text: Juraj Mikúš voi tarkoittaa seuraavia henkilöitä:


title: Doverin linna

text: Doverin linna () on Englannin suurin keskiajalla rakennettu kivilinna. 1100-luvulla rakennettu linna sijaitsee Doverin kaupungissa Kentin kreivikunnassa.


title: Doverin linna

text: 1600-luvulle tultaessa linna oli päässyt rapistumaan. Englannin sisällissodan alkuvaiheessa pieni varuskunta jäi tasavaltalaisten vangiksi. Vuoteen 1749 asti linnassa säilytettiin ranskalaisia sotavankeja.


title: Doverin linna

text: Napoleonin sotien aikana varustusten vahvistamiseksi toteutettiin valtava rakennusurakka William Twissin johdolla. Toisen maailmansodan puhjettua tunnelit muutettiin ensin pommisuojaksi ja myöhemmin komentokeskukseksi ja maanalaiseksi sairaalaksi. Amiraali Bertram Ramsay ohjasi linnan tunneleista vuonna 1940 sotilaiden evakuointia Dunkerquesta. Ramsaylle pystytettiin patsas vuonna 2000.


title: Doverin linna

text: Myöhemmin tunneleita suunniteltiin käytettävän suojina ydinsodan varalta, mutta suunnitelma hylättiin tunneleiden huonon kunnon vuoksi.


title: Joinville-le-Pont

text: Joinville-le-Pont on Ranskan kunta Île-de-Francen alueella Val-de-Marnen departementissa. Se sijaitsee Pariisin itäisillä esikaupunkialueilla Marnen varrella Bois de Vincennesin itäpuolella. Joinville-le-Pontissa on arviolta 18 410 asukasta (vuonna 2014) ja sen pinta-ala on 2,3 neliökilometriä.


title: Humppa-Veikot (vuoden 1968 albumi)

text: Humppa-Veikot (julkaistu Scandia-yhtiön levynumerolla HSLP 102) on vuonna 1968 ilmestynyt Kullervo Linnan Humppa-Veikkojen singlelevyjen kokoelma. Levyllä ovat laulusolisteina Teijo Joutsela, Iris Kangasniemi ja Annikki Tähti. Levytykset ovat vuosilta 1960−1961.


title: Espoon Vesi

text: Espoon Vesi oli espoolainen vesiyhtiö, jolla oli puhdistamo Espoon Suomenojalla. Vuodesta 2010 lähtien Espoon ja koko pääkaupunkiseudun vesihuollosta huolehtii HSY. Pääkaupunkiseudulle vesijohtovedet tulevat nykyään Päijännetunnelista.


title: Espoon Vesi

text: Ennen Espoon Vettä Espoossa toimi Espoon Vesihuolto Oy vuosina 1957 - 1965. Tämän jälkeen vesilaitos kunnallistettiin ja vesilaitoksesta tuli liikelaitos 1994.


Yleisön pyynnöstä: Humppa-Veikot solisteineen on Humppa-Veikot -yhtyeen studioalbumi vuodelta 1972.


title: Erkki Jokela

text: Erkki Markus Pietari Jokela (3. kesäkuuta 1924 Rovaniemi – 1. joulukuuta 2011 Oulu) oli pohjoissuomalainen kirkonmies.


title: Erkki Jokela

text: Erkki Jokelan vanhemmat olivat puuseppä, kunnallisneuvos Pekka Aapo Jokela ja Iida Maria Mölläri. Heillä oli kaikkiaan kahdeksan lasta, joihin kuuluivat muun muassa päätoimittaja, opetusneuvos Eila Jokela ja varatuomari, kansanedustaja Mikko Jokela. Erkki Jokela oli vuodesta 1952 naimisissa kotitalousopettaja Kyllikki Tuovilahden kanssa. Avioliitosta on viisi poikaa, Timo (1953), Olli Pekka (1955), Heikki (1957), Eero (1961) ja Hannu (1964).


title: Erkki Jokela

text: Erkki Jokela tuli ylioppilaaksi rintamalla 1943, virallisesti Rovaniemen yhteislyseosta. Hän aloitti teologian opintonsa jo sodan aikana 1944 ns. Viipurin teologisessa seminaarissa ja valmistui teologian kandidaatiksi 1951 Helsingin yliopistossa ja vihittiin papiksi samana vuonna. Seuraavina vuosina hän toimi seurakuntatehtävissä Haukiputaalla ja Turtolassa. Oulun tuomiokirkkoseurakunnan virallisena apulaisena hän työskenteli 1955–63. Tällöin Oulun tuomiorovastina oli L. P. Tapaninen, josta tuli Erkki Jokelan hyvin läheinen työtoveri ja opastaja. Tapaninen valittiin 1963 Oulun hiippakunnan piispaksi, ja Erkki Jokela katsoi, että oli aika hakeutua muihin tehtäviin. Hänet äänestettiin vuonna 1963 Haukiputaan kirkkoherraksi. Tämän jälkeen hän johti 1974–88 Oulun Diakonissalaitosta ja kehitti voimakkaasti sen toimintaa.


title: Erkki Jokela

text: Erkki Jokelalla oli lukuisia, lähinnä kirkollisia luottamustehtäviä. Hän toimi kirkolliskokousedustajana vuosien 1965–81 aikana ja kirkkohallituksen jäsenenä 1982–88. Tärkeä tehtävä oli toiminta nelijäsenisessä työryhmässä, jonka piispainkokous asetti 1977 pohjustamaan naispappeuskysymyksen käsittelyä. Oulussa Erkki Jokela oli muun muassa seurakuntayhtymän kirkkovaltuuston puheenjohtajana vuosina 1975-1990.


title: Erkki Jokela

text: Erkki Jokela oli vanhoillislestadiolaisesta kodista, ja hänen isänsä oli aikanaan herätysliikkeen johtavia maallikkoja. Kun vanhoillislestadiolaisuus hajaantui 1960-luvun alussa, Erkki Jokela jäi runsaasti pappeja sisältäneeseen muun muassa elämänsanalaisuudeksi kutsuttuun ryhmään, joka joutui erilleen Suomen Rauhanyhdistysten Keskusyhdistyksen vallanneesta enemmistöstä. Oulussa vaikuttanut heinoslaisuudeksi kutsuttu uskonnollinen liike yritti 1967 taivuttaa Erkki Jokelaa keulakuvakseen siinä onnistumatta.


title: Koutokeinon ala-aste

text: Koutokeinon ala-aste (, ) on ala-aste Norjan Koutokeinossa. Se on perustettu vuonna 1950 ja siellä on 256 oppilasta.


title: Koutokeinon ala-aste

text: Koulun rehtori on Bodil Utsi Vars.


title: Playback

text: Playback voi viitata:


title: HMS Boxer (F92)

text: HMS Boxer (viirinumero F92) oli Britannian Kuninkaallisen laivaston tyypin 22 -fregatti.


title: HMS Boxer (F92)

text: Sen köli laskettiin 1. marraskuuta 1979 Yarrow Shipbuildersin telakalla ja alus laskettiin vesille 17. kesäkuuta 1981. Alus otettiin laivaston palvelukseen 22. joulukuuta 1983 ensimmäisenä päällikkönään C. Cooke-Priest. Alus poistettiin palveluksesta 4. elokuuta 1999, ja se tuhoutui maalilaivana elokuussa 2004.


title: HMS Boxer (F92)

text: "HMS Boxer" liitettiin palvelukseen otettaessa 2. fregattilaivueeseen, jossa palvelivat aiemmat 1. sarjan alukset. Aluksen koeajot päättyivät maaliskuussa 1984, ja jälkeen se kävi huollossa Devonportissa. Koska alus oli ensimmäinen CACS-1-järjestelmällä varustettu alus, se vietti pitkiä aikoja erilaisissa järjestelmän käyttöönottoon liittyvissä testeissä. Alus palasi marraskuussa 1984 Devonportiin, jossa se oli seuraavat kolme kuukautta huollossa, ja palasi palvelukseen helmikuussa 1985.


title: HMS Boxer (F92)

text: Alus saattoi maaliskuussa kuninkaallista jahtia "HMY Britanniaa" vierailulle Länsi-Afrikkaan ja Portugaliin. Kotimaahan palattuaan alus aloitti uuden tyypin 2031Z hinattavan kaikuluotaimen käyttöönottokokeet, jonka päätyttyä se oli syyskuussa Portsmouthissa pidetyn Kuninkaallisen laivaston kalustonäyttelyssä isäntänä.


title: HMS Boxer (F92)

text: Laivasto teki päätöksen, että 2. sarjan alukset muodostaisivat oman 9. fregattilaivueen. Uusi laivue muodostettiin tammikuussa 1986, jolloin 2. sarjan alukset liitettiin siihen. "HMS Boxerin" piti saavuttaa operatiivinen valmius vuoden 1986 kesään mennessä läpäistyään kaikki testit ja koulutusjaksot, joiden päätyttyä alus kävi huollossa.


title: HMS Boxer (F92)

text: "HMS Boxer" oli ensimmäinen tyypin 22 fregatti, joka vastaanotti kaksi Lynx-helikopteria käsittävän lentueen osaksi aluksen normaalia vahvuutta.


title: HMS Beaver (F93)

text: HMS Beaver (viirinumero F93) oli Britannian Kuninkaallisen laivaston tyypin 22 -fregatti.


title: HMS Beaver (F93)

text: Alus tilattiin Yarrow Shipbuildersilta luokan toisessa tilauserässä. Sen köli laskettiin 20. kesäkuuta 1980 ja alus laskettiin vesille 8. toukokuuta 1982. Alus aloitti maaliskuussa 1984 valmistajan koeajot ja se luovutettiin Portsmouthissa laivastolle 18. heinäkuuta ensimmäisenä päällikkönään J. Lang. Alus liitettiin vastaanottotestien ajaksi 2. fregattilaivueeseen, mitkä saatiin päätökseen 13. joulukuuta 1984 aluksen saapuessa Gibraltarille.Se siirrettiin telakalle koeajoissa havaittujen puutteiden korjaamiseksi ja alus samalla valmisteltiin virallista palvelukseenottoa varten. Alus otettiin palvelukseen 13. joulukuuta 1984 Devonportissa.


title: HMS Beaver (F93)

text: Palvelukseenoton jälkeen alus jatkoi koeajoja muun muassa Spitheadissä, jossa aluksen lähistöllä räjäytettiin neljä vedenalaista pommia. Räjähdyksillä testattiin eri järjestelmien sietokykyä. Erilaiset kokeet jatkuivat sekä koulutus jatkuivat aluksen osallistuessa heinäkuussa Portlandissa ja elokuussa Plymouthissa vietettyihin laivastopäiviin.


title: HMS Beaver (F93)

text: Alus osallistui ensimmäiseen sotahrjoitukseen Autumn Train 85:een itäisellä Atlantilla lokakuussa yhdessä lentotukialusten "HMS Invinciblen" ja "HMS Illustriousin" sekä hävittäjien ja fregattien kanssa.


title: HMS Beaver (F93)

text: Vuoden 1986 alussa "HMS Beaver" liitettiin perustettavaan 9. fregattilaivueeseen lippulaivaksi, jolloin sen päälliköstä Langista tuli myös laivueenkomentaja. Aluksen piti osallistua Global 86 -harjoitukseen Tyynellä ja Intian valtamerellä, minkä piti alkaa huhtikuussa ja päättyä vuoden lopulla. Alus lähti huhtikuussa "HMS Illustriousin", hävittäjä "HMS Manchesterin" ja fregatti "HMS Amazonin" sekä niiden tukena olleiden "RFA Olemdan", "RFA Fort Grangen" ja "RFA Bayleafin" kanssa matkaan. Vain kaksi vuorokautta myöhemmin harjoitus peruutettiin lentotukialuksen palatessa tulipalon aiheuttamien vaurioiden vuoksi Portsmouthiin.


title: HMS Beaver (F93)

text: Osasto lähti 14. huhtikuuta uudelleen matkaan "HMS Beaverin" toimiessa kontra-amiraali Robin Hoggin lippulaivana. Osasto vieraili Venezuelassa ennen Panaman kanavan läpäisyä. Osasto jakaantui kahtia ja "HMS Beaver" vieraili Acapulcossa ja San Diegossa loppujen matkatessa Vancouveriin. Osasto kokoontui RIMPAC 86 -harjoitukseen, johon osallistui runsaasti aluksia muun muassa Yhdysvalloista ja Japanista.


title: HMS Beaver (F93)

text: Harjoituksen jälkeen osasto lepäsi Havaijilla, jossa "HMS Beaver" erkani muusta osastosta vieraillen Pusanissa Etelä-Koreassa. Muu osasto vieraili saman aikaisesti Shanghaissa. Heinäkuun lopulla osasto kokoontui Hong Kongissa ennen elokuista vierailua Singaporeen, jossa osasto kohtasi "HMS Illustriousin".


title: HMS Beaver (F93)

text: Alus poistettiin palveluksesta 1. toukokuuta 1999 ja se myytiin romutettavaksi 21. helmikuuta 2001.


title: Lappojärvi

text: Lappojärvi () on kylä Norjan Koutokeinossa. Lappojärven läpi kulkee Koutokeinon ja Kaarasjoen välinen Norjan valtatie 92 (Riksvei 92). Lappojärven kylässä asuu noin 100 henkilöä, joista suurin osa saamelaisia.


title: Lappojärvi

text: Lappojärvellä oli Lappojärven koulu, joka lakkautettiin keväällä 2012, ja Lappojärven tunturimaja ja Lappojärven kappeli vuodelta 1967.


title: Voiton kaari

text: Voiton kaari (, tunnetaan myös nimellä Qādisīyahin miekat) on riemukaari Irakin pääkaupungissa Bagdadissa. Riemukaaret rakennettiin Saddam Husseinin kunniaksi hänen saavutettua monia voittoja Irakin ja Iranin välisessä sodassa. Riemukaarien rakentaminen aloitettiin vuonna 1986 ja rakentaminen lopetettiin vuonna 1989. Riemukaaret on suunnitellut irakilainen kuvanveistäjä Adil Kamil. Riemukaari on 43 metriä korkea. Riemukaaren miekat ovat ruostumatonta terästä ja kädet on valmistettu pronssista. Riemukaaria on rakennettu kaksi kappaletta. Vuonna 2007 riemukaaret saivat purkutuomion, koska se muistutti kansaa Saddam Husseinista. Riemukaaret ehdittiin purkaa melkein kokonaan, kunnes tuli päätös, ettei sitä puretakaan. Vuonna 2011 riemukaaret korjattiin alkuperäiseen kuntoon.


title: Le peuple de l’herbe

text: Le peuple de l'herbe on ranskalainen yhtye, joka soittaa pääasiassa dub ja afrobeat tyylistä musiikkia. Se perustettiin vuonna 1997 Lyonin kaupungissa.


title: 2PM

text: 2PM on korealainen poikabändi, joka perustettiin vuonna 2008. Alun perin yhtyeen nimi oli One Day, joka myöhemmin jakautui kahdeksi: 2PM ja 2AM. Yhtye on menestynyt hyvin Japanin singlelistalla ja Billboardin World albums -listalla.